10 Mumia Paling Terkenal Dalam Sejarah

Mumia seringkali menarik perhatian para saintis, ahli arkeologi dan pengkaji sejarah. Terdapat beberapa mumia telah ditemui di seluruh pelusuk dunia. Ada di antaranya masih diselubungi misteri dan ada juga mumia yang dijumpai itu merupakan individu terkenal.

Apa yang menjadikan mumia itu terkenal adalah kerana misteri dan keadaannya yang dipelihara dengan baik. Kita banyak mempelajari perkara baru mengenai mumia-mumia ini, antaranya ialah sejarah, adat, pakaian dan banyak lagi. Berikut adalah beberapa mumia yang paling terkenal di dunia.

Mumia Ramesses II adalah salah satu mumia dari Mesir yang terkenal. Dia sering dianggap sebagai firaun paling kuat, hebat dan terkenal di dalam Empayar Mesir. Ramesses II adalah firaun yang ketiga dalam 19 Dinasti Mesir purba. Pada asalnya, Ramesses II dikebumikan di makam KV7 di Lembah Raja-raja.

Kerana seringnya berlaku rompakan kubur, mumianya telah dialihkan ke makam Ratu Inhapy. Selepas tiga hari, mumia itu sekali lagi dialih ke makam paderi besar Pinudjem II. Hari ini, mumia Ramesses II ditempatkan di Muziem Kaherah, Mesir. Dia berusia 90 tahun ketika meninggal dunia.

Setelah mumia Ramesses II diperiksa, pakar perubatan mendapati bahawa dia mempunyai garis rahang yang kuat dan juga memiliki rambut yang tebal. Seorang pakar pengkaji Mesir purba, Gaston Maspero adalah individu yang menjumpai mumia itu. Ramesses II juga merupakan mumia pertama yang mempunyai passport Mesir.

Tollund Man adalah mumia yang dijumpai di sebuah kampung kecil bernama Tollund di semenanjung Jutland, Denmark pada tahun 1950 di kawasan rawa gambut. Mengikut kajian radiokarbon, lelaki itu dipercayai hidup sekitar abad ke-4 SM semasa Zaman Besi Pra-Rom.

Secara fizikalnya mumia Tollund Man ini terpelihara dengan begitu baik sekali dan pada awalnya dia dianggap baru sahaja mati ketika dijumpai oleh salah seorang penduduk kampung yang sedang menebas rumput di kawasan tanah gambut. Kandungan asid di dalam gambut dan kekurangan oksigen serta cuaca sejuk telah menyebabkan mumia Tollund Man itu terpelihara dengan sempurna.

Setelah dilakukan pemeriksaan sinar-X, doktor mendapati bahawa organ dalaman Tollund Man seperti paru-paru, jantung, dan hati juga berada dalam keadaan baik. Pakar perubatan percaya bahawa Tollund Man mati akibat digantung dan mungkin dijadikan sebagai mangsa ritual korban manusia.

Mumia Cherchen Man juga sering dikenali sebagai mumia Tarim. Lelaki ini dianggarkan telah meninggal dunia sekitar 1000 tahun SM. Sisa mayatnya yang masih terpelihara ditemui di Makam 2 di tanah perkuburan Zaghunluq di Gurun Raklamakan, Xinjiang, China.

Keadaan tanah gersang bercampur dengan tanah masin telah membantu proses mumifikasi mayat Cherchen Man secara semula jadi. Manakala suhu sejuk pula menghalang bakteria daripada melakukan proses penguraian pada mayat.

Mayat Cherchen Man ini telah dikebumikan di sebuah makam yang diperbuat daripada batu bata lumpur. Pada bahagian atas makan itu pula ditutupi dengan buluh. Mumia lelaki dewasa ini mempunyai wajah bercirikan etnik Caucasia dan sering digambarkan sebagai lelaki dari "Zaman Gangsa Eropah".

Grauballe Man adalah mumia yang telah dijumpai di kawasan rawa gambut pada tahun 1952 berhampiran kampung Grauballe, Denmark. Mumia ini dipercayai telah meninggal dunia sekitar abad ke-3 SM, ketika Zaman Besi Jerman.

Mumia Grauballe Man merupakan salah satu mayat paling baik terpelihara dalam rawa gambut. Mumia ini digambarkan sebagai penemuan terhebat dari zaman prasejarah Denmark. Lelaki yang dipercayai berusia sekitar 30-an ketika mati ini mempunyai tangan dan kaki dalam keadaan sempurna, membolehkan saintis mengambil cap jarinya.

Sejurus selepas penemuannya, mumia Grauballe Man ini dibawa ke Muzium Prasejarah di Aarhus untuk penelitian dan kajian lanjut. Pada tahun 1955, mumia ini telah dibawa pula ke Muzium Moesgaard berdekatan Aarhus di mana ia dipamerkan untuk tontonan umum.

Saint Bernadette Soubirous adalah seorang kudus yang terkenal dari Lourdes, Perancis. Dia dilahirkan pada 7 Januari 1844. Dia menjadi terkenal sebagai jelmaan Marian yang meminta agar sebuah gereja dibina di tempat pembuangan sampah di kawasan gua di Massabielle. Selepas kematiannya pada 16 April 1879, mayat Soubirous kekal dalam keadaan tidak terusik.

Pertama kali mayatnya dikeluarkan semula adalah pada 22 September 1909 di mana wakil-wakil gereja mendapati bahawa tubuhnya tidak hancur akibar proses penguraian. Kali kedua mayat Soubirous dikeluarkan adalah pada 3 April 1919 dan doktor yang memeriksa mayat itu mendakwa ia mengalami proses mumifikasi secara semula jadi.

Walaupun terdapat sedikit kehilangan kulit di beberapa tempat tertentu, sebahagian besar badannya masih utuh. Pada tahun 1925, mayat Soubirous sekali lagi digali oleh gereja untuk disaluti dengan lapisan lilin. Kali ini mereka mendapati ada sedikit warna hitam pada wajah mayat Soubirous dan matanya sedikit tenggelam.

Rosalia Llombardo adalah mumia seorang kanak-kanak yang terkenal di mana dia meninggal dunia sebelum tiba ulang tahunnya yang kedua. Mayat kanak-kanak perempuan ini terkenal kerana ianya terpelihara dengan baik dan kelihatan seperti dia sedang tidur di dalam kuburnya.

Makamnya terletak di kawasan perkuburan Capuchin di Palermo, Itali. Kanak-kanak itu mati disebabkan radang paru-paru dan bapanya berhasrat untuk memumifikasikan mayat anak kesayangannya itu. Bapanya, Mario Llombardo telah meminta seorang penjaga kubur terkenal iaitu Alfredo Salafia untuk melakukan proses mumifikasi tersebut.

Imbasan sinar-X yang dilakukan juga mendapati organ dalaman kanak-kanak ini masih dalam keadaan baik. Selepas gambar yang diambil oleh National Georaphic mendapati mayat itu mula menampakkan tanda-tanda penguraian, mayat Rosalia telah ditutup dengan kotak kaca bagi mengelakkan ianya daripada rosak.

Selama 2000 tahun selepas kematian Xin Zhui yang juga dikenali sebagai Lady Dai atau Marquise of Dai, mumia ini menjadi terkenal. Dia adalah isteri kepada Li Cang iaitu Marquis of Dai semasa Dinasti Han dan juga merupakan seorang puteri China purba.

Mayat Xin Zhui telah ditemui di dalam sebuah bukit yang dikenali sebagai Mawangdui di Hunan, China pada tahun 1971 oleh beberapa orang pekerja. Mayat Xin Zhui ditemui dalam keadaan baik, dipenuhi dengan pelbagai artifak berharga. Pengebumian mewah adalah perkara biasa semasa zaman Dinasti Han.

Xin Zhui dipercayai meninggal dunia pada 163 SM ketika berusia 50 tahun akibat serangan jantung. Teknik pemeliharaan menakjubkan yang menggunakan cecair misteri telah memelihara tubuhnya serta organ dalaman Xin Zhui dengan begitu baik sekali. Malah, otot sendinya masih lagi berfungsi dan kulitnya juga lembut dan lembap. Semua rambut pada badannya juga masih kekal dengan baik. Ini menunjukkan teknik mumifikasi Dinasti Han amatlah menakjubkan.

Tutankhamun yang juga dikenali sebagai Raja Tut adalah firaun Mesir dari dinasti ke-18. Firaun ini meninggal dunia semuda usia 18 tahun sahaja. Dia dilahirkan pada tahun 1341 SM dan mati pada tahun 1323 SM.

Penemuan makam Tutankhamun yang masih lagi utuh oleh Howard Carter pada tahun 1922 telah membawa kepada liputan akhbar di seluruh dunia. Penemuan mumia ini membuatkan orang ramai berminat untuk mengetahui lebih lanjut mengenai Topeng Kematian Tutankhamun dan juga peradaban Mesir purba.

Topeng Tutankhamun kini diletakkan di Muzium Mesir dan merupakan simbol yang popular. Pada tahun 2013, pengkaji Mesir purba iaitu Dr. Chris Naunton dan beberapa saintis daripada Cranfield Institute telah mengkaji mumia Tutankhamun dengan mengendalikan "autopsi maya".

Mereka mendapati bahawa minyak yang terdapat pada kain mumia dan oksigen telah membawa kepada pembakaran semulajadi dengan suhu mencapai 200 darjah selsius. Mereka juga mendapati terdapat keretakan pada tulang mumia tersebut.

Ötzi adalah nama panggilan yang diberikan pada seorang lelaki yang hidup sekitar 3400 hingga 3100 SM. Dia merupakan salah satu mumia semula jadi yang paling baik keadaannya di dunia. Pada tahun 1991, sekumpulan pendaki telah menjumpai mayat lelaki zaman Neolitik yang berusia lebih kurang 5300 tahun ini di Pergunungan Ötztal di antara Austria dan Itali.

Ötzi adalah mumia semula jadi dari Eropah yang paling tua pernah dijumpai. Bukan sahaja tubuh lelaki tua itu dalam keadaan baik, malah pakaiannya juga masih terpelihara. Para pendaki juga menjumpai beberapa barangan lain milik lelaki itu seperti busur, anak panah, pisau dan beberapa peralatan lain.

Apa yang menariknya ialah lelaki itu lebih tua daripada piramid di Mesir dan Stonehenge. Mumia Ötzi yang beku itu dan barangan miliknya kini dipamerkan di Muzium Arkeologi Tyrol di Bolzano, selatan Tyrol, Itali.

Vladmir Lenin adalah seorang ahli politik revolusioner dan ahli teori politik yang terkenal dari Kesatuan Soviet. Dia merupakan pengasas kepada teori-teori politik yang dikenali sebagai Leninisma.

Lenin adalah ketua kerajaan Rusia dan Soviet Union setelah dia dan pengikutnya berjaya menggulingkan pemerintahan Tsar Nicholas II. Pada 21 Januari 1924, Lenin telah meninggal dunia akibat penyakit saluran darah yang tidak dapat diubati.

Mayatnya telah diawet dan disimpan dalam keranda merah untuk diarak sebagai tontonan umum. Pada 23 Januari, berpuluh-puluh ribu penyokong Parti Komunis, Kesatuan Sekerja dan ahli Soviet telah berkumpul di rumahnya di Gorki untuk memberikan penghormatan terakhir.

Mayatnya kemudian telah dibawa menaiki kereta api untuk dibawa ke Dewan Kesatuan Sekerja di Moscow. Sepanjang 3 hari, kira-kira lebih sejuta orang telah hadir memberikan penghormatan terakhir mereka.


5 Penemuan Tak Sengaja Menjadikan Penemunya Kaya Dalam Sekelip Mata

Setiap perkara yang berlaku dalam hidup kita tidak dapat diduga oleh sesiapa pun. Namun pasti semua di antara kita menyimpan hasrat untuk berjaya di masa hadapan.

Bak kata pepatah Melayu, "Tuah ayam nampak di kaki, tuah manusia tiada siapa yang tahu".

Begitulah apa yang terjadi kepada senarai-senarai di bawah di mana penemuan tak sengaja mereka memberikan pulangan yang tersangat lumayan dan merubah segala-galanya.

iluminasi.com kongsikan 8 penemuan tak sengaja yang menjadikan penemunya kaya sekelip mata.

Penulis yakin ramai pembaca di sini suka baca komik adiwira dan sudah tentu anda tahu tentang komik-komik oleh DC Comics dari Amerika Syarikat kan?

DC Comics adalah syarikat penerbitan popular yang telah mencipta pelbagai watak adiwira terkenal seluruh dunia termasuklah Superman, Batman, Wonder Woman, Green Lantern dan ramai lagi.

Komik pertama yang menjadi komik aksi pertama terbitan DC Comics pada tahun 1938, merupakan komik paling berharga dan dicari-cari oleh para pengumpul. Komik tersebut memaparkan kemunculan awal Superman.

Satu naskah komik tersebut yang berada dalam keadaan baik telah dijual di eBay pada tahun 2014 dengan harga RM12.6 juta.

Dan terdapat seorang individu yang sangat bernasib baik telah menjumpai komik berharga ini yang digunakan sebagai bahan isian dalam dinding rumah barunya.

Walaupun keadaan komik tersebut tidak begitu baik, namun ia masih sangat berharga, mencecah RM732,000. Apa yang menarik adalah rumah di mana komik tersebut ditemui dibeli dengan harga RM41,800, kurang 6% daripada nilai komik tersebut.

Di antara salah satu daripada peninggalan Empayar Rom yang paling berharga dikenali sebagai Hoxne Hoard. Hoxne Hoard adalah barang peninggalan kerajaan Rom dalam bentuk koleksi emas dan perak.

Peninggalan yang boleh dikatakan sebagai harta karun ini telah ditemui secara tak sengaja di Great Britain pada tahun 1992 di Hoxne, Suffolk.

Ketika itu, seorang petani bernama Peter Whatling yang baru sahaja kehilangan tukulnya telah meminta bantuan daripada rakannya Eric Lawles untuk mencarinya.

Dengan bantuan pengesan logam, Eric menemui longgokan syiling emas dan perak, beserta dengan beberapa barang kemas dan sudu. Mereka juga dengan segera melaporkan penemuan tersebut kepada pihak polis dan kerajaan tempatan.

Keesokan harinya, harta karun yang ditemui itu diisytiharkan bernilai RM7.3 juta, yang mana kerajaan bersedia untuk memberikannya kepada Eric Lawles.

Eric memutuskan untuk membahagikan wang tersebut sama rata dengan Peter Whatling, menjadikan mereka jutawan segera. Kini koleksi Hoxne Hoard dipamerkan di Muzium British.

Patung aksi atau action figure secara amnya tidaklah sama dengan mainan kanak-kanak. Ramai orang yang tersalah anggap dan menyamakan patung aksi ini sebagai alat permainan.

Patung aksi mempunyai rupa bentuk seperti alat permainan tetapi ia bertujuan untuk dipamerkan. Mengumpul patung aksi juga menjadi salah satu hobi menarik yang boleh menjana pendapatan lumayan.

Namun bagi George dan Betty Davis dari New York, mereka beranggapan tak ada sesiapa yang sangka patung aksi boleh menjadi sumber pendapatan.

Ketika mereka ingin membuang sampah dari rumahnya, pasangan ini telah menjumpai patung aksi yang menurut jangkaan mereka mempunyai nilai yang tinggi. Dan jangkaan tersebut adalah tepat.

Rupa-rupanya, patung aksi tersebut adalah buatan Faberge Jewelry yang ditujukan khas untuk bekas raja Rusia, Tsar Nicholas II. "Sampah" tersebut telah berjaya dijual dalam satu acara lelongan dengan harga mencecah RM21.8 juta.

Terdapat pepatah mengatakan jika anda sabar, maka Tuhan akan membuka jalan untuk anda. Pepatah ini boleh diterapkan dalam kehidupan kita terutama ketika bekerja. Jika kita berniat baik dan sabar dalam bekerja, pasti satu hari nanti kita akan berjaya.

Itulah yang berlaku kepada nelayan dari Filipina yang telah menjumpai sesuatu yang telah mengubah nasib hidupnya selama-lamanya.

Adalah menjadi rutin harian bagi seorang nelayan untuk menjala ikan dan pada tahun 2006, nelayan ini memutuskan untuk menjala di Pulau Palawan.

Secara tak sengaja, sauh nelayan tersebut tersangkut pada sesuatu membuatkannya terpaksa turun ke dalam air untuk memeriksa.

Rupa-rupanya, sauhnya tersangkut pada tiram gergasi, yang membawa kepada penemuan mutiara yang luar biasa.

Tanpa mengetahui nilainya, nelayan tersebut menyimpan mutiara tersebut di bawah katilnya sebagai pembawa nasib yang baik.

10 tahun kemudian, mutiara ini mendapat perhatian orang ramai. Setelah diteliti, mutiara yang bersaiz 30 sentimeter lebar dan 67 sentimeter panjang dengan berat 34 kilogram tersebut dianggarkan bernilai melebihi RM418 juta.

Jika difikirkan sejenak, bermain saham adalah seperti berjugi. Jika anda bernasib baik, anda boleh kaya dengan sekelip mata tetapi jika sebaliknya, anda akan menanggung rugi besar.

Hanya mereka yang mempunyai mentaliti kuat sahaja boleh kekal dalam perniagaan saham. Seperti yang dilakukan oleh Tony Marohn, tak ada siapa dapat jangkakan hanya dengan RM20, beliau menjadi tersangat kaya pada hari ini.

Ia bermula apabila Tony membeli sebuah kotak berisi dokumen-dokumen dengan harga RM20. Selepas diperiksa, Tony mendapati bahawa di dalam kotak tersebut terdapat sijil 1,625 saham dalam Palmer Union Oil.

Dia kemudiannya mencari maklumat mengenai syarikat tersebut dan mendapati bahawa Palmer Union Oil telah bergabung dengan beberapa syarikat lain.

Rupa-rupanya, dengan pembelian kotak RM20 tersebut, Tony telah memiliki sejumlah saham kecil dalam syarikat gergasi dunia, iaitu Coca-Cola, yang mana nilainya mencecah RM544 juta.


5 Barang Paling Pelik Dan Dahsyat Yang Boleh Dibeli Secara Online

Jika satu ketika dahulu, membeli-belah mungkin merupakan sesuatu yang tidak begitu menyenangkan di mana anda perlu meninggalkan rumah dan menghabiskan masa berjam-jam di pusat membeli belah untuk mendapatkan apa yang anda mahukan.

Namun kini, segalanya hanya di hujung jari. Cakap sahaja apa yang anda mahu, segalanya ada. eBay, Amazon, mudah.my, lelong.com, lazada, zalora, 11th street, shopee dan banyak lagi pusat membeli belah atas talian atau online di mana anda boleh dapatkan apa sahaja yang anda inginkan.

Lebih menarik, laman-laman ini menawarkan harga yang lebih murah. Namun, terdapat segelintir manusia yang menggunakan kelebihan ini untuk menjual barangan pelik yang mana anda tak pernah jangka akan dijual secara online.

iluminasi.com kongsikan 5 barangan paling pelik dan dahsyat yang anda boleh beli secara online.

Pasti ada di antara kita yang pernah memasang impian ketika zaman kanak-kanak untuk menjadi seorang angkasawan. Antara salah satu sebabnya adalah pakaian sut angkasawan yang kelihatan sangat cool!.

Namun apabila mengetahui bahawa bukan satu perkara mudah untuk menjadi seorang angkasawan apatah lagi hanya segelintir manusia sahaja yang layak, membuatkan anda putus asa.

Mungkin anda boleh berputus asa untuk menjadi seorang angkasawan, tetapi tidak dalam memiliki sut yang sangat menakjubkan itu. Kini anda boleh dapatkan pakaian seperti yang digunakan oleh angkasawan secara online.

Menurut sumber, sut angkasawan ini boleh dibeli dengan harga bermula RM8,400 sehingga RM41,800. Bagi anda yang teringin untuk mendapatkan feel bagaimana berada dalam sut ini, jangan segan silu untuk melakukan pencarian.

Mungkin sudah menjadi satu perkara yang biasa untuk menjual bangkai haiwan yang telah mati di mana bahagian-bahagian pada haiwan tersebut dijadikan sebagai barangan perhiasan rumah.

Namun, agak pelik jika anda menjual tulang zakar haiwan. Dan ya, anda boleh dapatkannya melalui atas talian jika anda mahukan.

Bagi golongan yang boleh digelar sebagai aneh atau kreatif ini, tulang zakar haiwan menjadi barangan koleksi. Selepas dikumpulkan dalam jumlah yang banyak, ia akan ditukarkan menjadi barang perhiasan lalu dijual.

Anda boleh dapatkan tulang zakar haiwan ini dalam bentuk anting-anting, rantai malah tulang yang masih belum dibentuk atau dengan kata lain, masih original.

Alam disebalik kehidupan di Bumi ini sangat misteri dan masih belum dapat dirungkai manusia. Antara salah satu perkara yang masih belum dapat dipastikan sama ada benar-benar wujud sudah tentunya makhluk asing dan UFO.

Walaubagaimanapun, ramai di antara kita yang yakin tentang kewujuduan makhluk ini walaupun ia tidak pernah ditemui, atau sekurang-kurangnya diisytiharkan secara rasmi.

Percaya atau tidak, terdapat peranti yang dikatakan dibina menggunakan teknologi canggih masa kini ini didakwa mampu mengesan kewujudan dan keberadaan makhluk asing dan UFO. Ia dijual secara online dengan harga mampu milik sekitar RM314.

Biasanya cacing pita yang merupakan haiwan parasit ini ditemui di dalam makanan yang tidak dimasak dengan sempurna.

Ia akan masuk melalui makanan ini ke dalam sistem badan manusia lalu membesar dengan memakan segala apa yang boleh dinikmati di dalam badan kita.

Masalah pencernaan yang serius boleh berlaku jika situasi ini dibiarkan tanpa dirawat. Ia menjadikan haiwan parasit ini sebagai antara salah satu musuh manusia yang sangat tidak dikehendaki.

Namun begitu, haiwan parasit ini boleh dibeli secara online. Terdapat golongan yang aneh menjadikan cacing pita yang diawet sebagai satu koleksi.

Pemangsa liar ini merupakan antara salah satu haiwan yang sangat menakutkan dan menyeramkan. Biasanya, serigala akan bergerak dan memburu secara berkumpulan.

Namun, apabila berhadapan dengan para pemburu, haiwan ini biasanya menjadi mangsa. Bangkai-bangkai haiwan ini biasanya dijual oleh para pemburu kepada mereka yang menginginkannya.

Apa yang pelik adalah kini anda boleh membeli hasil daripada serigala ini iaitu air kencingnya. Di eBay, air kencing serigala ini dijual oleh penjualnya bagi pihak Deer Busters.

Walaupun agak aneh, namun air kencing serigala ini sebenarnya mempunyai fungsi tersendiri iaitu digunakan untuk menakuti haiwan lain termasuk pemburu.

Dengan menaburkan di sesuatu kawasan di hutan, haiwan-haiwan lain dan pemburu akan beranggapan bahawa wilayah tersebut dikuasai oleh serigala.


First Lady Filipina - Imelda Marcos Dijatuhkan 42 Tahun Penjara Setelah Didakwa 27 Tahun Lalu

Mahkamah Filipina telah menjatuhkan hukuman ke atas balu bekas Presiden negara iatu, Imelda R. Marcos, sekurang-kurangnya 42 tahun penjara kerana menubuhkan yayasan persendirian untuk menyembunyikan kekayaannya yang tak dapat dijelaskan.

Walaubagaimanapun kemungkinan untuk melihat Imelda dipenjarakan agak tipis kerana mahkamah tersebut yang mengendalikan kes rasuah berkata rayuan boleh dibuat terhadap keputusan itu.

Malah, pakar undang-undang juga memberitahu bahawa Imelda boleh melawan hukuman penjara disebabkan oleh faktor usianya yang semakin lanjut.

Hukuman itu dikenakan ketika mana Imelda Marcos dan keluarganya melihat kebangkitan politik di Filipina, setelah dipimpin Presiden Rodrigo Duterte.

Mahkamah anti rasuah Sandiganbayan mengarahkan Imelda Marcos yang berusia 89 tahun untuk menjalani hukuman penjara 6 hingga 11 tahun untuk setiap tujuh pertuduhan kerana melanggar undang-undang anti-rasuah apabila dia secara haram menyalurkan wang kira-kira RM837 juta ke yayasan Swiss pada tahun 1970-an sebagai gabenor Metropolitan Manila .

Keputusan itu juga secara automatik menggugurkan Imelda daripada memegang apa-apa jawatan awam. Ketika hukuman dibacakan, Imelda tidak hadir di mahkamah dan waran dikeluarkan untuk penangkapannya.

Dalam satu kenyataan, Imelda Marcos berkata peguamnya sedang mengkaji keputusan itu dan berhasrat memfailkan usul yang meminta mahkamah menimbang semula keputusan yang dibuat.

Hukuman penjara yang agak panjang ini menerima pujian daripada beberapa penentang utama Presiden Rodrigo Duterte, individu memuji kediktatoran suami Imelda yang sangat brutal, Ferdinand Marcos, satu ketika dahulu.

Loretta Ann Rosales, bekas pesuruhjaya hak asasi manusia negara itu yang telah diseksa sebagai aktivis pada tahun 1970-an kerana menentang Ferdinand Marcos, menggelarkan hukuman itu sebagai kemenangan simbolik bagi beribu-ribu orang yang mati dalam menentang kediktatoran Ferdinand.

Loretta berkata keputusan itu menunjukkan bahawa masih ada hakim rasuah awam "yang telah membantu mengekalkan lilin-lilin dalam malam-malam gelap dan mengejar kebenaran."

Tambah beliau lagi, hukuman ini membuktikan bahawa keluarga Marcos dan kroni mereka bersalah kerana menyalahgunakan tabung kerajaan untuk menikmati gaya hidup mewah manakala berjuta-juta rakyat Filipina hidup dalam kemiskinan.

Tuduhan terhadap Imelda Marcos mengambil masa lebih daripada suku abad untuk didakwa, sebahagian besarnya kerana ramai orang yang mungkin boleh menjadi saksi telah mati atau terlalu tua untuk memberi keterangan.

Tuduhan itu difailkan pada tahun 1991, ketika pendakwa negara menuduh Imelda Marcos mencipta yayasan persendirian di Switzerland dan memiliki kepentingan kewangan di beberapa perusahaan ketika dia menjadi gabenor Manila antara tahun 1978 dan 1984.

Pihak pendakwa mengatakan perusahaan palsu tersebut menyembunyikan wang kerajaan yang dicuri keluarganya.

Pihak pendakwa menamatkan pendakwaan mereka pada tahun 2015, tetapi peguam Imelda Marcos berjaya menangguhkan perbicaraan dengan tidak hadir ke mahkamah.

Antara mereka yang memberi keterangan terhadap Imelda ialah Frank Chaves, bekas peguam cara umum negara, yang memfailkan kenyataan bersumpah bahawa Imelda Marcos telah menggunakan yayasan-yayasan di Switzerland untuk menyembunyikan berjuta-juta dolar kekayaan yang dicuri.

Kerajaan Filipina berjaya memperoleh semula wang kira-kira RM2.75 bilion yang dimiliki oleh keluarga Marcos yang disimpan di institusi kewangan Switzerland.

Namun pihak berkuasa percaya bahawa ia hanya sebahagian kecil daripada kira-kira RM41.8 bilion yang dikatakan telah dicuri oleh keluarga ini dari kerajaan Filipina.

Mahkamah di Hawaii mendapati Ferdinand Marcos bertangunggjawab ke atas pelanggaran hak asasi manusia dan memberikan wang pampasan RM8.4 bilion kepada lebih 9,000 warga Filipina yang memfailkan saman terhadapnya atas jenayah penyeksaan, penahanan, pembunuhan dan juga kehilangan individu.

Pemerintahan dua dekad Ferdinand Markos diakhiri oleh revolusi "kuasa rakyat" pada tahun 1986, dan keluarga Marcos dibuang negara ke Hawaii, Amerika Syarikat di mana bekas presiden itu meninggal dunia tiga tahun kemudian.

Keluarga itu kemudiannya dibenarkan pulang, di mana mereka membangunkan semula pangkalan politik di kampung halaman mereka, Ilocos Norte, di utara Filipina.

Kekayaan politik Keluarga Marcos muncul selepas Rodrigo Duterte dipilih menjadi presiden dua tahun lalu.

Rodrigo yang sering menggambarkan dirinya sebagai peminat kepada diktator terakhir Filipina itu telah memuji keluarga Marcos yang mengukuhkan sokongan terhadapnya di utara Filipina.

Pada tahun 2016, Rodrigo membenarkan jenazah Ferdinand Marcos ditanam semula di tanah perkuburan wira di Manila, yang membawa bantahan besar.

Rodrigo Duterte juga telah menyokong rayuan Ferdinand Marcos Jr tentang kekalahan tipisnya dalam pemilihan naib presiden pada tahun yang sama.

Jurucakap Rodrigo Duterte, Salvador Panelo, berkata bahawa presiden Filipina menghormati keputusan mahkamah.

Salah seorang daripada anak perempuan Ferdinand dan Imelda Marcos, Imee Marcos, bakal bertanding dalam pemilihan Senat Filipina pada tahun hadapan.

Imee baru-baru ini menolak tuntutan oleh kumpulan hak agar dia memohon maaf di atas kekejaman bapanya dan meminta orang ramai supaya meneruskan hidup seperti biasa.


6 Persoalan Penting Berkenaan Skim Perumahan FundMyHome

Tidak lama selepas beberapa pengumuman kerajaan berkenaan sistem P2P untuk sektor perumahan dilakukan dalam Belanjawan 2019, sebuah skim yang dikenali dengan nama FundMyHome telah pun dilancarkan.

Tindakan ini menimbulkan persoalan adakah pihak ketiga telah pun mempengaruhi proses perancangan belanjawan negara. Edge Properties kemudiannya menjelaskan bahawa skim FundMyHome yang mereka perkenalkan sebenarnya telah pun dibentangkan kepada Kementerian terbabit, serta telah pun mendapat kebenaran peringkat awal bagi dilancarkan.

Lagipun, hujah mereka tidak ada dana awam yang terlibat dalam skim ini.

Dalam satu majlis gilang gemilang yang disertai dua pemimpin kanan negara iaitu Perdana Menteri dan Menteri Kewangan, skim FundMyHome dilancarkan pada 4 November 2018. Perdana Menteri sendiri telah pun menyerahkan replika anak kunci kepada 3 pembeli terawal di bawah skim itu yang sangat teruja berjaya memiliki rumah sendiri, hanya dengan bayaran 20 peratus daripada harga rumah.

Penulis telah pun meneliti laman web FundMyHome dan mendapati wujud banyak sebenarnya persoalan berikutan skim ini dan berikut adalah pendapat peribadi penulis, berkenaan skim perumahan swasta ini. Sekiranya anda belum mengenali kaedah baru ini, kami mohon anda telaah dulu laman web mereka.

Pada pendapat penulis, agak mengelirukan sebenarnya apabila FundMyHome dipasarkan atau dijaja sebagai salah satu solusi kepada masalah pemilikan rumah di Malaysia.

Ini kerana amat jelas sekali skim ini sebenarnya bertujuan untuk menarik minat pelabur yang ingin mendapatkan pulangan secara konsisten tanpa perlu menanggung risiko yang agak besar, dengan nilai pelaburan permulaan yang rendah.

Walaupun pemilik rumah yang telah memegang 20 peratus pemilikan rumah mereka dilabelkan sebagai pemilik - label ini tidak tepat. Adalah lebih mudah sebenarnya sekiranya label pemilik itu ditukarkan kepada 'pelabur.'

Ini kerana setiap unit yang dijual sebenarnya mempunyai 3 orang pemilik, bukannya sekadar seorang pemilik tunggal iaitu kumpulan pembeli yang hanya memegang 20 peratus pemilikan. Sementara pelabur dan pemaju pula memegang 80 peratus baki pemilikan unit tersebut.

Apa yang penulis bimbangi adalah  masyarakat akan mengalami salah tanggapan bahawa FundMyHome adalah jalan pintas pemilikan rumah, bagi mereka yang tidak layak membuat pinjaman perumahan dengan bank secara konvensional.

Melihat reaksi orang ramai dalam media sosial, dapat dilihat ahli-ahli masyarakat memandang FundMyHome sebagai satu cara lebih mudah memiliki rumah. Tidak. Ini kerana pemilik sebenarnya tidak memiliki rumah itu malahan mempunyai tempoh jangka hayat untuk mendudukinya selama 5 tahun.

Membaca artikel berkenaan skim ini menerusi The Edge sendiri, FundMyHome dilihat cuba mensasarkan golongan yang tidak layak mendapat pinjaman bank untuk berani cuba menyertai skim tersebut. Walau bagaimanapun, amat jelas sekali sekiranya seseorang itu mampu menyimpan/mendapatkan 20% kos untuk menyertai FundMyHome, adalah lebih baik dia membeli rumah secara konvensional yang hanya memerlukan 10% wang pendahuluan.

Penyediaan wang pendahuluan 20% yang digambarkan bagi memiliki unit hakikatnya tidaklah mencukupi . Ini kerana pembeli turut sama perlu menyediakan wang bagi membiayai kos-kos lain seperti perjanjian SPA, kos guaman, duti dan bermacam lagi sebagai biaya proses pembelian.

Begitu juga dengan caj lain yang akan dikenakan pada pembeli seperti cukai tanah, yuran penyelenggaraan dan bayaran-bayaran lain. Sekiranya kontrak 5 tahun sudah hampir berakhir, pembeli juga perlu menanggung kos untuk melakukan evaluasi semula nilai hartanah dan kos-kos lain dalam menamatkan perjanjian dengan FundMyHome.

Seandainya dinilai daripada persepektif pembeli hanya memiliki 20% hak unit kediaman tetapi perlu menanggung kesemua caj dan yuran yang dikenakan sepanjang kontrak 5 tahun, adakah itu pelaburan yang bagus bagi pembeli?

Salah satu tarikan utama yang dijadikan daya penarik kepada skim ini adalah janji bahawa pembeli yang telah pun memiliki 20% pegangan dalam unit mereka. Pembeli boleh tinggal secara 'percuma' selama 5 tahun atau unit itu boleh disewakan sekiranya mereka mahu.

Penulis mengakui sekiranya dilihat daripada kaca mata seorang pelabur, itu adalah peluang keuntungan yang amat baik. Bayar 20%, sewakan pada penyewa dengan kadar keuntungan yang baik dan selepas lima tahun - keuntungan yang bakal diterima mungkin meningkat disebabkan wujudnya aliran tunai masuk daripada pembayaran sewa.

Bagaimanapun sekiranya dilihat daripada perspektif seorang pembeli yang ingin mendiami serta memerlukan rumah sebagai kediaman jangka masa panjang - FundMyHome pada pendapat penulis bukanlah skim sesuai untuk golongan ini, walaupun Perdana Menteri atau Menteri Kewangan cuba meyakinkan rakyat akan keberkesanan skim ini.

Ini kerana bermacam perkara boleh berlaku dalam tempoh 5 tahun itu dan kebiasaannya, apabila seseorang itu mengambil keputusan membeli rumah untuk diduduki - dia sebenarnya mahu kestabilan. FundMyHome dilihat tidak dapat menjamin kestabilan pemilik selepas tempoh 5 tahun.

Pada penghujung kontrak, pembeli perlu memilih daripada tiga pilihan : membeli pegangan saham 80% daripada pelabur/pemaju, membaharui kontrak 5 tahun dengan FundMyHome atau mengosongkan kediaman untuk dipulangkan pada pengelola skim dan mengambil semula nilai cagaran 20% tadi yang berkemungkinan bertambah atau berkurangan.

Salah satu risiko yang paling tinggi berkemungkinan akan berlaku, adalah kegagalan pembeli melayakkan dirinya mendapatkan pendapatan yang mencukupi selepas tempoh 5 tahun, untuk membuat pinjaman bank bagi menjadi pemilik tunggal unit tersebut.

Sekiranya kita bandingkan statistik kenaikan pendapatan dengan harga purata unit perumahan di negara kita, kedua-duanya dapat dilihat agak selari dengan kenaikan pendapatan berlegar pada sekitar 7% dan harga rumah pula berada pada kadar 5-7%.

Bagaimanapun pernah berlaku, dalam tempoh 2012 sehingga 2013 sahaja purata harga rumah di negara kita meningkat sebanyak 47% jika dibandingkan dengan kenaikan kadar pendapatan yang kekal di bawah 7%.

Persoalannya, bagaimana pula 5 tahun akan datang? Tiada siapa tahu. Pembeli kemungkinan akan terjerat selepas tamat kontrak 5 tahun kerana kesukaran mendapatkan pinjaman bank - apatah lagi bank pula akan melakukan penilaian jumlah pinjaman baru berdasarkan nilai hartanah 5 tahun akan datang.

Jadi penulis agak skeptikal bagaimana pihak kerajaan boleh mengatakan skim ini merupakan skim yang dapat membantu pemilik rumah pertama membeli rumah. Mungkin dia boleh membeli rumah untuk 5 tahun pertama tetapi selepas 5 tahun, adakah dia akan diusir keluar (seperti dalam perjanjian) dan kembali menyewa?

Sekiranya kita letakkan diri dalam kasut seorang pembeli rumah yang mahu  kediaman untuk didiami dalam satu tempoh jangka panjang, tidak ada langsung insentif untuk seseorang itu menyertai skim FundMyHome.

Walaupun pembeli tidak ada komitmen bayaran bulanan sepanjang 5 tahun pertama mendiami kediaman itu, terlalu besar risiko yang perlu dihadapi pembeli dalam tempoh tersebut hanya untuk faedah yang sebenarnya kecil.

Berbeza dengan membeli rumah secara konvensional, pembeli FundMyHome akan sentiasa memegang risiko diterima atau tidak layak untuk membuat pinjaman yang semakin meningkat di masa akan datang, berbanding mereka yang membuat pinjaman bank biasa yang sudah menetapkan jumlah pinjaman berdasarkan harga sejak mula.

Pada pandangan penulis, skim ini akan melahirkan lebih ramai pemilik rumah kali pertama yang memiliki rumah pada awalnya tetapi dalam 5 tahun akan datang, baru menyedari kemampuan kewangan mereka untuk memiliki sepenuhnya rumah itu terbatas.

Selagi tidak ada perlindungan yang lebih baik untuk pembeli diberikan dalam skim ini, penulis menasihatkan kepada mereka yang berminat untuk membeli kediaman pertama agar tunggu dulu. Skim ini jelas sekali bukanlah solusi kepada masalah utama penghalang utama individu mahu memiliki rumah - iaitu kos yang terlalu tinggi.


Daripada Seorang Peninju Kepada Ketua Gengster Los Angeles - Kisah Mickey Cohen

Apabila berbicara mengenai jenayah terancang di Amerika, kita mungkin akan terus terfikir tentang Mafia, bukan? Dan menyentuh tentang Mafia pula, sudah pasti kita akan membayangkan ia penuh dengan gengster berketurunan Itali-Amerika.

Mungkin ramai yang tidak tahu bahawa gengster-gengster berketurunan Yahudi-Amerika juga memainkan peranan besar dalam sejarah jenayah terancang melalui individu terkenal seperti Meyer Lansky dan Bugsy Siegel.

Akan tetapi, hanya beberapa samseng Yahudi sahaja yang digeruni seperti Mickey Cohen. Dia dilahirkan sebagai Meyer Harris Cohen di Brooklyn, New York pada 4 September 1913. Seperti kebanyakan gengster Amerika lain, semasa kecil Cohen bermula sebagai pengedar surat khabar di bandar raya New York.

Semasa Cohen berusia 9 tahun, keluarganya telah berpindah ke Los Angeles. Seperti kanak-kanak miskin sezaman dengannya, Cohen juga tidak terkecuali daripada melakukan jenayah-jenayah kecil di sana. Dia sering terlibat dalam pelbagai masalah ketika berada di sekolah.

Tidak lama selepas itu, Cohen telah menemui minatnya dalam sukan tinju amatur dan mula bertarung dalam pertandingan tinju haram di lokasi bawah tanah di Los Angeles. Pada usia 15 tahun sahaja, Cohen telah berpindah ke Ohio untuk mengejar cita-citanya dalam kerjaya sebagai peninju profesional. Walaupun begitu, Cohen masih tidak dapat menghalang dirinya daripada melakukan aktiviti jenayah.

Pada masa itu, kebanyakan pertarungan telah "ditetapkan" dan keputusannya sudah diketahui sebelum perlawanan bermula lagi. Pada 30 April 1930, Cohen telah bertarung dalam perlawanan profesionalnya yang pertama menentang Patsy Farr di Cleveland dan memenanginya. Pada pertarungan yang seterusnya, Cohen telah kalah sebanyak lima kali berturut-turut.

Semasa Zaman Larangan, Cohen telah bekerja sebagai seorang penguat kuasa untuk kumpulan kongsi gelap di Chicago. Di situ, dia telah menemui satu kaedah baru untuk melampiaskan sifatnya yang cenderung untuk melakukan keganasan.

Setelah beberapa kali ditangkap kerana disyaki terlibat dalam pembunuhan rakan kongsi kumpulan gengster, Cohen mula bertukar kepada menjalankan operasi pertaruhan haram di Chicago. Pada tahun 1933, Cohen telah melepaskan kerjaya tinjunya untuk menumpukan sepenuh masanya dalam aktiviti jenayah terancang. Menurut Boxrec.com, Cohen memiliki rekod 7 kemenangan, 11 kekalahan dan 1 seri.

Tidak lama selepas persaraannya, Cohen mendapat tawaran daripada seorang lagi gengster Yahudi-Amerika yang terkenal iaitu Bugsy Siegal untuk kembali ke Los Angeles dan bekerja di bawahnya. Sejak itu, Cohen berkhidmat sebagai orang kanan kepada Siegel dengan membunuh sesiapa sahaja yang mengganggu keuntungan mereka dan memainkan peranan penting dalam mengurus operasi perjudian Siegel.

Dengan gaya pesona semula jadi dan keupayaannya untuk bertindak ganas, Cohen mula beralih kepada industri perfileman dengan mengawal persatuan filem dan memeras ugut sebahagian keuntungan daripada penerbit filem.

Tidak lama selepas itu, Cohen berganding bahu pula dengan rakan-rakan Siegel iaitu Meyer Lansky dan Frank Castello untuk mengawal jenayah terancang di bahagian Pantai Barat. Cohen tanpa ragu-ragu akan membunuh sesiapa sahaja yang mengancam kawalan mereka di kawasan itu. Sejurus selepas itu, Cohen telah menjadi satu kuasa besar dalam dunia jenayah dan memiliki haknya sendiri.

Pada masa yang sama, Cohen juga membantu menguruskan hotel Siegel yang terkenal di Las Vegas iaitu Hotel Flamingo. Seperti apa yang mahir dilakukannya, Cohen memainkan peranan penting dalam menubuhkan pertaruhan sukan di Las Vegas. Akan tetapi, bantuan Cohen tidak cukup untuk menyelamatkan Hotel Flamingo daripada bencana.

Disebabkan penipuan dana yang dilakukan oleh Siegel, Hotel Flamingo telah kehilangan banyak wang. Pada tahun 1947, gengster lain yang banyak melabur di kasino dan hotel milik Siegel telah mengaturkan serangan pembunuhan terhadapnya dan Bugsy Siegel telah ditembak hingga mati.

Cohen yang berang ketika itu telah menyerbu sebuah hotel di mana dia menyangka pembunuh Siegel tinggal dan menembak senjatanya ke siling dengan menuntut agar pembunuh itu keluar dari hotel dan berjumpa dengannya di jalanan. Pada waktu itu pihak LAPD telah menubuhkan satu pasukan rahsia untuk memantau aktiviti gengster dan apabila polis dihubungi, Cohen segera melarikan diri.

Pengaruh Cohen sebagai tokoh utama dalam dunia jenayah semakin meningkat selepas kematian Bugsy Siegel. Namun begitu, sikapnya yang ganas itu mula mengancam dirinya sendiri. Bukan sahaja pihak polis memantau Cohen dengan lebih teliti, malah dia telah mempunyai ramai musuh yang sangat berbahaya dalam dunia jenayah terancang.

Selepas rumahnya dibom, Cohen telah menjadikan rumahnya seperti sebuah kubu yang dilengkapi dengan lampu sorot, penggera dan pelbagai jenis senjata. Dia kemudiannya mencabar musuh-musuhnya agar datang mendapatkannya. Secara keseluruhannya, Cohen telah berjaya selamat dalam 11 percubaan bunuh di samping mendapat tekanan hebat daripada pihak polis.

Akhirnya, undang-undang yang berjaya mendapatkan Cohen. Pada tahun 1951, dia telah dijatuhkan hukuman penjara selama empat tahun bagi kesalahan mengelak daripada membayar cukai pendapatan. Sama seperti mafia terkenal iaitu Al Capone, walaupun terlibat dengan banyak pembunuhan, pihak polis tidak berjaya memperolehi bukti kukuh untuk mendakwanya walaupun terhadap satu pembunuhan sekalipun.

Selepas dibebaskan, Cohen telah menjalankan beberapa perniagaan yang berbeza. Namun, dia sekali lagi ditangkap dan didakwa atas kesalahan mengelak cukai pada tahun 1961 dan dihantar ke penjara Alcatraz yang terkenal. Setelah dikeluarkan daripada penjara "The Rock" itu, dia menghabiskan masa selama 12 tahun lagi di penjara persekutuan di Atlanta.

Cohen akhirnya dibebaskan pada tahun 1972 dan menghabiskan hidupnya membuat beberapa kemunculan di kaca televisyen. Dia meninggal dunia dalam tidur empat tahun kemudian akibat kanser perut.

Sehingga kini, banyak filem telah mengabadikan kisah sebenar legenda gengster terkenal ini seperti "Gangster Squad."


8 Perkara Yang Boleh Berlaku Kepada Jasad Walaupun Sudah Tidak Bernyawa

Ajal dan kematian adalah antara salah satu rahsia yang tak akan diketahui manusia, sehinggalah ia berlaku. Semua yang hidup di muka Bumi ini pasti akan merasainya, sama ada hari ini, esok atau akan datang.

Dan sudah tentu terdapat beberapa perkara yang akan berlaku kepada mayat anda, namun ia tak akan diketahui anda kerana ketika itu anda sudah tidak lagi bernyawa.

iluminasi.com kongsikan 8 perkara yang akan berlaku kepada tubuh manusia selepas meninggal dunia.

Di dunia ini tak ada yang abadi termasuklah mayat manusia yang telah meninggal dunia. Dan walaupun seseorang itu telah menghembuskan nafasnya yang terakhir, namun tubuhnya tidak akan terus mati.

Sistem dalam tubuh badan kita akan berhenti berfungsi secara perlahan-lahan. Otak akan terhenti, jantung berhenti mengepam darah dan otot-otot akan berehat, dan membusuk.

Proses membusuk ini berlaku dibantu oleh bakteria yang terdapat dalam badan kita. Disebabkan sistem imun tubuh yang sudah terhenti, ia membuatkan bakteria menjadi tidak terkawal lalu memakan dari dalam.

Satu-satunya bahagian dalam badan yang memerlukan masa yang lebih lama untuk reput sepenuhnya berbanding yang lain adalah tulang.

Ramai orang yang menyangkakan bahawa setelah meninggal dunia, tubuh badan akan berubah menjadi pucat seperti hantu. Fakta ini tidaklah tepat namun juga tidak salah. Apa yang pasti adalah warna pada mayat akan berubah dan perubahan warna bergantung kepada keadaan.

Sebenarnya, tak semua mayat akan berubah menjadi pucat. Mungkin bahagian yang menghadap ke atas berubah menjadi pucat namun sebaliknya berlaku kepada bahagian bawah, di mana ia akan berubah menjadi warna ungu.

Ini disebabkan oleh jantung berhenti mengepam darah dan darah-darah tersebut akan terkumpul di bahagian bawah, atau dikenali sebagai livor mortis.

Tumbuh-tumbuhan dan tanaman akan menjadi subur jika disiram dan diberikan baja. Bercakap mengenai baja, tubuh badan manusia juga sebenarnya boleh menjadi baja untuk menyuburkan tanaman. Tetapi sehingga kini masih belum ada di mana-mana bahagian dunia yang menjual baja yang diperbuat daripada tubuh manusia.

Setelah tubuh manusia membusuk, ia akan bertukar menjadi baja menyalurkan nutrisi penting kepada tumbuhan sekitar. Jadi tak hairanlah jika banyak tumbuhan di kawasan perkuburan berada dalam keadaan yang sihat dan subur.

Biasanya kedut pada wajah berlaku setelah seseorang itu dimakan usia. Namun pada hari ini ramai juga yang masih muda namun mempunyai kedutan pada wajah.

Salah satu cara untuk mengembalikan ketegangan pada wajah adalah melakukan rawatan yang mahal di klinik-klinik swasta. Namun terdapat satu cara lagi yang boleh membuatkan wajah anda bebas daripada kedutan, iaitu dengan meninggal dunia.

Disebabkan otot berada dalam keadaan relaks, ia membuatkan otot tegang yang membuatkan wajah berkedut menjadi kendur. Dengan ini, kedutan tersebut akan hilang.

Pernahkah anda tahu tentang istilah "coffin birth" atau melahirkan anak di dalam kubur. Banyak filem seram memaparkan perkara ini dan ia mungkin terjadi jika seseorang wanita itu meninggal dunia dalam keadaan hamil.

Walaupun kejadian ini sangat jarang berlaku, namun ia tidak mustahil. Ketika tubuh badan tidak lagi berfungsi, otot-otot akan berada dalam keadaan berehat, namun gas-gas yang tersimpan di bahagian perut akan keluar membuatkan bayi yang terkandung juga terkeluar.

Agak aneh bunyinya namun ia boleh berlaku. Ereksi biasanya akan berlaku ketika berlaku rangsangan dan ia termasuk dalam perkara yang boleh berlaku ketika seseorang itu telah meninggal dunia.

Akan tetapi, ereksi oleh mayat tidaklah sama dengan apa yang berlaku kepada manusia hidup. Setelah seseorang lelaki meninggal dunia, jantung akan berhenti mengepam darah dan ia akan bergerak lalu terkumpul di bahagian badan yang paling rendah.

Jika tubuh diarahkan ke bawah maka alat sulit akan menjadi bahagian badan terendah, mendorong darah berkumpul di kawasan ini lalu menyebabkan berlakunya ereksi pada alat sulit.

Pasti ada yang kurang percaya dengan perkara ini kerana tak mungkin orang yang sudah mati boleh mengeluarkan suara apatah lagi mengerang.

Malah ada yang menganggap mayat tersebut dirasuk hantu. Namun, untuk mayat mengeluarkan suara adalah tidak mustahil.

Setelah meninggal dunia, udara dan gas-gas dalam badan yang terperangkan akan keluar. Dan di antara gas-gas ini, ada yang akan keluar melalui pitas suara. Hal ini menyebabkan mayat boleh mengerang atau berdengkur.

Kentut oleh orang yang hidup dan mayat sudah semestinya tak sama kerana orang yang masih hidup berasa malu apabila melakukannya tetapi tidak kepada mayat.

Seperti yang dijelaskan, tubuh yang sudah tidak bernyawa akan menyebabkan otot-otot berada dalam keadaan relaks, termasuk otot yang menahan kentut.

Dan ia menyebabkan gas dalam perut keluar daripada sistem tanpa sebarang halangan menyebabkan berlakunya kentut. Jika anda berhadapan dengan situasi ini, jangan terkejut dan beranggapan mayat masih bernyawa pula.


Ini Sebab Mengapa 7-Eleven Gulung Tikar Di Indonesia

Di atas muka Bumi ketika ini, terdapat lebih daripada 65,000 buah cawangan kedai serbaneka terkenal 7-Eleven. Namun terdapat sebuah negara di mana rangkaian kedai serbaneka ini yang satu ketika dahulunya popular, kini gagal dengan begitu teruk.

Tak lain tak bukan negara tersebut adalah Indonesia. Pada tahun 2017, rangkaian kedai serbaneka ini telah menutup kesemua cawangannya di negara ini. iluminasi.com kongsikan sebab mengapa 7-Eleven gagal di Indonesia.

Sebelum itu, kita harus kembali ke tahun 2009 di mana apabila 7-Eleven mula-mula menapak di negara ini. Rangkaian 7-Eleven di Indonesia dikendalikan oleh sebuah syarikat tempatan iaitu PT Modern Internasional.

Bertentangan dengan 7-Eleven lain yang menjadikan penjualan barangan segera dan snek-snek, 7-Eleven di Indonesia menjadi tempat melepak yang sangat trendy bagi penduduk tempatan.

Ia menawarkan produk trademark 7-Eleven seperti Slurppy dan snek, termasuk makanan tempatan yang segar serta minuman keras. Malah, 7-Eleven di Indonesia juga menawarkan Wi-Fi secara percuma.

Kemudian, perniagaan 7-Eleven mula berkembang di ibu negaranya iaitu Jakarta. Menjelang tahun 2010, 7-Eleven membuka 21 cawangan di Indonesia dan kemudian mencecah 100 cawangan 2 tahun kemudian.

Pada tahun 2014, syarikat ini mencatatkan penjualan kemuncah mencecah RM325 juta dengan jumlah cawangan sebanyak 190 buah. Dengan ini, masa depan 7-Eleven di Indonesia kelihatan sangat meyakinkan.

Kedai-kedai 7-Eleven terus dikunjungi namun terdapat satu masalah, orang ramai tidak begitu berbelanja di sini.

Menurut sumber, kedai serbaneka ini dipenuhi pelanggan namun mereka hanya membeli barangan dalam jumlah yang sedikit, seperti sebotol minuman dan sebuku roti, tetapi kekal di kedai tersebut sehingga tempoh 3 jam.

Hal ini disebabkan ia menjadi tempat lepak para pelanggan sambil menggunakan Wi-Fi yang disediakan.

Syarikat ini juga mengaitkan kekurangan jualan dengan persaingan yang hebat daripada kedai serbaneka sedia ada dan baru.

Menjelang tahun 2016, jumlah kedai serbaneka secara keseluruhan di Indonesia telah bertambah kepada 40,000 buah, berbanding 12,000 buah pada tahun 2007 dan kedai serbaneka menjadi segmen yang paling pesat berkembang.

2 daripada pesaing terbesar bagi 7-Eleven adalah rangkaian kedai serbaneka tempatan iaitu Indomaret dan Alfamart.

Kedua-dua syarikat ini mempunyai sejarah yang lama dengan negara ini dan merupakan kuasa besar dalam perniagaan kedai serbaneka dalam pasaran Indonesia.

Walaupun 7-Eleven mempunyai 190 buah cawangan, namun pesaing-pesaingnya mempunyai jumlah cawangan yang lebih dan tidak terbanding, menenggelamkan syarikat itu.

Menjelang tahun 2017, terdapat lebih daripada 10,000 buah cawangan Alfamart dan kira-kira 15,000 cawangan Indomaret di Indonesia, memberikan 38% pasaran kepada Alfamart dan sebanyak 47% kepada Indomaret.

Ini adalah tahun di mana 7-Eleven menutup kesemua cawangannya di Indonesia, namun sebelum itu berlaku, ia hanya merangkumi 0.7% (2016) sahaja pasaran di Indonesia.

Isu pengawalseliaan juga memberikan masalah yang besar kepada 7-Eleven. Pada tahun 2015, kerajaan Indonesia mengharamkan penjualan minuman keras di kedai serbaneka dan pasar mini.

Selepas pengharaman ini, hasil jualan bersih 7-Eleven menurun hampir 24% pada tahun berikutnya.

Tak seperti 7-Eleven, pesaing-pesaingnya Indomaret dan Alfamart mencatatkan peningkatan dalam pendapatan pada tahun yang sama.

Kedua-dua rangkaian kedai serbaneka ini dapat bertahan daripada pengharaman penjualan minuman keras kerana mereka menawarkan kepelbagaian produk lain.

Keadaan geografi 7-Eleven juga menjadi salah satu penyumbang kepada kegagalan mereka. Syarikat ini tidak pernah berjaya mengembangkan cawangan mereka keluar daripada Jakarta dan bandar-bandar berdekatan. Walaubagaimanapun, pesaing-pesaingnya berjaya melakukan perkara ini.

PT Modern Internasional juga menyatakan bahawa kelembapan ekonomi Indonesia memberikan kesan kepada prestasi cawangan 7-Eleven sepanjang tahun 2014 dan menjadi sebab mereka tidak mendapat pulangan sepatutnya.

7-Eleven menutup 25 buah cawangan di bawah tahap prestasi memuaskan pada tahun 2016 untuk mengurangkan kerugian operasi dan menutup cawangan selebihnya pada tahun 2017.

Namun salah seorang jurucakap memberitahu bahawa Indonesia adalah negara yang sangat penting bagi 7-Eleven dan ini bukan penamat bagi rangkaian kedai serbaneka itu.

Syarikat itu sedang mencari rakan kongsi baru untuk meneruskan usaha mereka menakluki Indonesia.

Dan boleh dianggap sebagai sesuatu yang boleh dipercayai bahawa rakan kongsi antarabangsa yang baik boleh memberikan perbezaan dalam perniagaan. Ambil Jepun sebagai contoh.

7-Eleven memasuki pasaran Jepun pada tahun 1974 dan bekerjasama dengan syarikat tempatan, Ito Yokado yang membawa kepada penubuhan syarikat baru Seven & I Holdings Co., Ltd. untuk mengendalikan kedai-kedai tersebut.

Ia tersangat berjaya sehingga pada tahun 2005, Seven & I Holdings Co., Ltd telah membeli 7-Eleven dan menjadi pemilik global rangkaian kedai serbaneka Amerika Syarikat itu. Kini, terdapat lebih daripada 20,000 cawangan 7-Eleven di Jepun dan di Amerika Syarikat, kurang daripada 9,000 cawangan.

Jadi, mendapatkan rakan kongsi antarabangsa yang betul mungkin boleh menjadi kunci kepada kejayaan sesebuah perniagaan dan pengguna di Indonesia harus tunggu dan lihat apa yang bakal berlaku di masa hadapan.


10 Haiwan Prasejarah Yang Masih Wujud Hingga Kini

Satu ketika dahulu apabila spesis dinosaur mengalami kepupusan, terdapat beberapa haiwan prasejarah yang terselemat. Kini, haiwan-haiwan tersebut telah berjaya melepasi perubahan beberapa zaman dan hidup bersama-sama kita pada hari ini.

Dan perubahan zaman dan waktu juga telah membuatkan haiwan-haiwan ini mengalami evolusi dari pelbagai segi termasuklah bentuk badan. iluminasi.com kongsikan 10 haiwan prasejarah yang masih wujud sehingga kini.

Kura-kura Aligator Snapping adalah spesis kura-kura dari keluarga Chelydridae. Kura-kura ini hidup di perairan air tawar di Amerika Syarikat.

Daripada namanya yang agak seram, ia merupakan isyarat supaya anda tidak mendekati haiwan ini kerana ia dikenali sebagai haiwan yang mempunyai gigitan yang sangat kuat seperti buaya.

Keluarga kura-kura Chelydridae adalah spesis yang hidup di zaman pra-sejarah. Menurut anggaran, fosil hidup ini telah wujud dari 72 hingga 66 juta tahun yang lalu, di penghujung zaman Cretaceous.

Berat kura-kura ini boleh mencecah 180 kilogram menjadikan spesis ini sebagai kura-kura air tawar paling berat di dunia.

Berdasarkan rupanya sahaja anda sudah boleh mengagak bahawa haiwan ini telah lama hidup di dunia.

Ikan Coelacanth adalah spesis yang boleh ditemui di pesisir pantai Lautan Hindi dan Indonesia. Ia merupakan salah satu spesis ikan purba yang pernah dilaporkan pupus pada akhir zaman Creaceous iaitu sekitar 66 juta tahun yang lalu.

Namun, kita masih beruntung kerana sempat melihat kewujudan ikan ini apabila ia tiba-tiba muncul kembali pada tahun 1938 dan masih boleh ditemui di Lautan Hindi.

Dan dengan kemuncukan kembali ikan Coelacanth, ia menjadikan spesis ini sebagai salah satu haiwan purba berjaya melepasi peringkat pemilihan semulajadi. Ikan ini masih dikaitkan dengan Lungfish, reptilia dan mamalia.

Coelacanths dipercayai telah berkembang untuk bertahan sekitar 400 juta tahun yang lalu.

Ikan Alligator Gar mempunyai gigi yang tersangat tajam digunakan untuk mengoyak mangsanya. Ikan ini dipersetujui oleh pakar bahawa telah wujud pada zaman prasejarah dan masih wujud sehingga kini.

Ikan yang mampu mencapai saiz yang sangat besar ini biasanya dijumpai di banyak bahagian di Amerika Utara.

Sebab mengapa ia boleh dipanggil sebagai ikan primitif atau fosil hidup adalah ia memiliki ciri-ciri morfologi daripada nenek moyangnya yang hidup sekitar 100 juta tahun yang lalu.

Alligator Gar sangat unik kerana mempunyai kemapuan untuk bernafas menggunakan udara dan air.

Berdasarkan imej di atas, makhluk ini kelihatan seperti haiwan yang muncul dalam mimpi ngeri seseorang. Jerung Frilled atau Jerung Tufted merupakan nama haiwan mengerikan ini.

Ia sangat jarang dilihat oleh manusia kerana ikan ini tinggal di kedalaman 50 hingga 200 meter di bawah permukaan air di Lautan Atlantik dan Pasifik.

Ikan ini mempunyai sejarah yang sangat lama iaitu berpuluh-puluh juta tahun yang lalu. Melihat kepada garis masa hidup ikan ini, dianggarkan jerung Frilled telah wujud sejak penghujung zaman Cretaceous.

Dan zaman tersebut adalah 95 juta tahun yang lalu. Juga terdapat kemungkinan bahawa spesis ini telah wujud sejak 150 juta tahun yang lalu atau di penghujung zaman Jurasik.

Ikan pari sudah lama mendiami Bumi kita. Ikan ini memiliki duri beracun yang siap sedia menikam sesiapa sahaja yang mengganggunya.

Pakar haiwan daripada Australia yang terkenal, Steve Irwin, menjadi mangsa kepada duri beracun daripada ikan pari.

Ikan pari boleh ditemui di perairan air tawar dengan saiz yang mampu mencecah 1.9 meter dan berat 600 kilogram.

Berdasarkan bentuknya yang nipis dan bujur, ikan pari dianggarkan telah berubah mengikut keadaan sekeliling sejak 100 tahun yang lalu.

Ikan yang telah lama wujud ini kini mengalami tempoh yang kritikal kerana populasinya terus merudum disebabkan oleh pemburuan untuk daging, dijadikan sebagai objek dalam akuariam dan oleh habitat yang semakin buruk.

Lamprey adakah haiwan prasejarah yang tergolong dalam kumpulan parasit. Ikan lamprey hidup dengan melekat pada ikan lain, menghisap darah daripada perumah sehingga mati.

Lamprey biasanya ditemui di perairan pantai dan air tawar di hampir semua tempat di dunia. Ia boleh membesar dari 13 hingga 100 sentimeter.

Ikan ini tidak mempunyai rahan namun memiliki gigi kecil yang sangat tajam dengan fungsi menghisap darah. Terdapat kira-kira 30 spesis ikan ini yang telah dikenalpasti.

Fosil lamprey tertua ditemui di Afrika Selatan dengan anggaran usia 360 juta tahun dan bentuknya adalah serupa dengan ikan lamprey pada hari ini.

Anda pasti dapat melihat haiwan yang menjengkelkan ini di hampir setiap pantai atau laut. Terdapat obor-obor yang beracun dan tidak.

Untuk lebih selamat, lebih baik jauhkan diri daripada salah satu haiwan prasejarah yang masih wujud sehingga hari ini. Obor-obor telah lama tinggal di Bumi, sekurang-kurangnya sejak 700 juta tahun yang lalu.

Ini sekaligus menjadikannya sebagai haiwan pelbagai organ yang tertua di dunia. Populasi obor-obor berkembang dengan begitu pantas hasil daripada pemburuan oleh manusia terhadap ikan-ikan yang menjadi pemangsa kepada haiwan ini.

Walaupun begitu, terdapat beberapa jenis obor-obor yang sedang berada di ambang kepupusan.

Tak semua ikan paus memiliki saiz yang sangat besar. Terdapat satu spesis ikan paus yang tergolong dalam ikan paus paling kecil di dunia, iaitu Paus Pygmy.

Selain daripada bertubuh kecil, ikan paus Pygmy juga adalah spesis paus yang sangat jarang ditemui dan sangat sukar untuk mengetahui ciri-ciri ikan paus ini.

Disebabkan sangat jarang ditemui, paus Pygmy pernah diisytiharkan sebagai pupus. Namun pada tahun 2012, ikan ini muncul kembali.

Paus Pygmy Right adalah paus terkecil dari keluarga Paus Baleen. Walaupun ia jarang ditemui, terdapat satu fakta yang berjaya diperoleh oleh para saintis.

Paus Pygmy Right adalah keturunan Cetotheriidae, keluarga Paus Baleen yang hidup di hujung zaman Oligovene, kira-kira 28 hingga 1 juta tahun yang lalu.

Daripada kesemua haiwan dalam senarai ini, buaya mempunyai ciri-ciri fizikal yang sangat hampir atau menyerupai dinosaur yang hidup pada zaman purba.

Ketika kepupusan berlaku di zaman dinosaur, buaya masih boleh terselamat dan mengalami evolusi membuatkan haiwan ini kelihatan seperti yang kita lihat pada hari ini.

Bukan buaya sahaja, tetapi haiwan-haiwan lain yang termasuk dalam keluarga ini termasuk alligator, caiman dan gharial juga mengalami perkara yang sama.

Menurut para saintis, kesemua haiwan ini dianggarkan telah hidup sejak 250 juta tahun yang lalu, yang merupakan awal Zaman Triassic. Walaupun berjaya bertahan hidup dan mengalami evolusi, namun buaya pada hari ini masih mempunyai persamaan dengan nenek moyang mereka.

Penulis sendiri tak pasti berapa jenis katak yang wujud di dunia ini dan anda mungkin pertama kali mendengar nama kata ini, iaitu Katak Bercorak Hula.

Katak ini mempunyai satu perkara yang serupa dengan paus Pygmy Right, iaitu kedua-duanya pernah diisytiharkan pupus. Ia merupakan satu-satunya spesis dari keluarga Latonia yang masih hidup hingga kini.

Pada tahun 2011, katak ini muncul semula dan kenyataan tentang kepupusannya telah ditarik balik. Menurut anggaran, katak ini telah hidup di Bumi selama 15,000 tahun.

Namun kajian selanjutnya mendapatai bahawa spesis ini mempunyai nenek moyang yang dianggarkan telah wujud sejak 32 juta tahun yang lalu.


5 Individu Terkenal Dan Berkebolehan 'Unik' Yang Kerjayanya Membuat Kacau

Manusia memang mempunyai bermacam jenis idea. Ada kalanya idea itu bernas, baik, munasabah. Ada kalanya seseorang itu punya idea gila.

Daripada idea-idea gila itulah wujud individu-individu unik yang membawa perwatakan serta kebolehan aneh, ganjil atau luar biasa yang dipersembahkan, sebagai bukti kepada bakat yang mereka ada. Namun ada juga individu yang mempunyai bakat yang baik tetapi boleh dikategorikan agak mengganggu keharmonian masyarakat di sekeliling mereka.

Sama ada mereka ini melakukan jenayah atau sekadar mencipta nama, berikut adalah lima orang individu berbakat unik yang mempunyai kebolehan hebat tetapi dalam masa yang sama - mampu membuatkan orang lain mengamuk dengan mereka.

Sebut saja nama Banksy, besar kemungkinan ramai pernah mendengar nama gelarannya itu. Seorang pelukis berbakat yang gemar menjadikan dinding-dinding di England sebagai kanvas beliau, sehingga kini tidak diketahui dengan tepat siapakah identiti sebenar pelukis ini.

Memilih untuk menyembunyikan identitinya, berikutan aktiviti grafiti yang menjadi hobinya merupakan satu jenayah, Banksy menjadi terkenal berikutan salah satu mural besarnya memaparkan sebuah patung beruang bertempur dengan tiga orang anggota polis.

Banksy gemar memaparkan semangat aktivismenya dalam karyanya serta gemar melakar aktiviti masyarakat setempat. Dalam acara jualan karya beliau yang berjudul 'Girl with balloon' - selepas selesai saja karya itu dijual, lukisan itu kemudiannya dicarikkan oleh sebuah mesin pemotong kertas yang disembunyikan dalam bingkai lukisan tersebut. Ini menyebabkan harga lukisan itu yang dijual pada harga RM5.7 juta meningkat kepada RM10.9 juta.

Kita bernasib baik Mark tidak pernah datang ke negara kita. Ini kerana Mark mempunyai kebolehan (atau minat atau keberanian maksima) yang nyata sukar untuk diterima kita. Mark gemar berbogel lalu berlari ketika acara sukan berlangsung, tak kiralah acara larian, perlawanan tenis, perlawanan bola sepak dan pelbagai lagi jenis acara lain.

Memulakan 'karier' unik itu sejak tahun 1993, nama dan wajah Mark terkenal di serata dunia serta kerap menjadi ancaman pada penganjur-penganjur acara sukan. Berikutan tabiatnya itu, Mark kerap kali dihalang daripada masuk ke stadium kerana takut dia akan bertindak liar.

Sehingga kini, Marks sudah melakukan tindakan sama sebanyak 565 kali di 23 buah negara. Beberapa kali mengumumkan persaraannya, Mark tetap kembali meneruskan kariernya sebagai 'individu yang akan berlari bogel di tengah stadium' dan kali terakhir beliau 'bertugas', adalah ketika kejohanan Olimpik Musim Sejuk 2018 di Korea Selatan.

Tidak ada apa yang diketahui berkenaan artis yang dikenali dengan nama gelaran 'Princess Hijab' ini ataupun 'Puteri Hijab,' melainkan dia seorang wanita yang menjadikan bandar Paris di Perancis, sebagai tempat dia bertugas.

Dikatakan membawa elemen pro-hijab sebagai protes kepada pemerintahan kerajaan Perancis yang menekan wanita Muslim berhijab, lukisan-lukisan Princess Hijab unik kerana temanya hanya satu sahaja.

Dia akan mencari mana-mana papan iklan yang ada, khasnya di bahagian stesen keretapi bawah tanah dan menambahkan tudung atau hijab pada model yang dipaparkan - tak kiralah lelaki atau wanita. Hanya bersenjatakan sebatang pena hitam, Princess Hijab akan mencari mana-mana iklan yang tidak bernasib baik untuk ditutupi.

Terkenal dengan nama jolokannya - Spiderman Perancis, Alain menjadikan kebolehannya memanjat sebagai satu cara dia berkarya. Bagaimanapun, apa yang membuatkan Alain terkenal di seluruh dunia adalah kerana Alain memanjat tanpa menggunakan peralatan keselamatan. Dia akan memanjat mana-mana bangunan yang dia mahu sendirian dengan hanya kapur, sedikit tali bantuan dan kasut.

Keberaniannya itu membolehkan Alain menakluki beberapa bangunan ikonik dunia seperti Burj Khalifa, Menara Eiffel, rumah opera Sydney dan banyak lagi bangunan lain. Alain juga pernah cuba memanjat menara berkembar KLCC dan berjaya memanjat ke tingkat 60 sebelum ditahan pihak berkuasa.

Berikutan kebolehannya itu, Alain turut sama dibenarkan untuk memanjat beberapa bangunan atas permintaan kerajaan-kerajaan negara lain, sebagai salah satu usaha promosi. Pada 2009, dia akhirnya berjaya memanjat sehingga ke atas KLCC sebelum ditahan dan pada 2012, dia mencatatkan sejarah memanjat bangunan menara Aspire di Doha, Qatar dengan catatan masa 1 jam 33 minit dan 47 saat - berketinggian 300 meter.

Salah seorang 'prankster' terkenal di dunia, Remi Gaillard terkenal sebagai seorang yang berani melakukan perkara di luar kebiasaan. Memulakan karier sebagai seorang penghibur selepas berhenti menjadi penjual kasut, komedi Remi yang bermacam jenis telah pun menghiburkan ramai peminat selama lebih 17 tahun.

Nama Remi mula menjadi sebutan masyarakat Perancis selepas dia berjaya masuk ke padang di stadium, semasa sambutan kemenangan perlawanan akhir Piala Perancis bersama-sama pemain. Remi juga pernah dua kali meletakkan dirinya sebagai 'pemain tambahan' dalam perlawanan bola tampar professional dan berjaya masuk ke dalam sesi fotografi pasukan bola keranjang Perancis yang bergelar juara dunia pada tahun 2015.

Terkenal dengan skil bola sepak yang mengagumkan serta mampu melakukan hantaran-hantaran yang tepat, Remi kini meneruskan kariernya dengan mencipta prank atau sketsa lucu untuk tayangan di Youtube.


Rashida dan Ilhan Cipta Sejarah Wanita Muslim Pertama Dalam Kongres Amerika Syarikat

Bagi yang tak tahu, pilihan raya pertengahan Amerika Syarikat sahaja baru tamat, yang dilakukan di tengah-tengah terma pertama pentadbiran presiden Donald Trup.

Kesemua 435 kerusi di Dewan Perwakilan Amerika Syarikat dan 35 daripada 100 kerusi di Senat Amerika Syarikat dipertandingkan.

Sebanyak 223 kerusi Dewan Perwakilan AS dimenangi Parti Demokratik manakala selebihnya 197 kerusi lagi menjadi milik Parti Republikan diterajui Presiden Donald Trump.

Daripada kerusi-kerusi yang dipertandingkan, Rashida Tlaib dan Ilhan Omar telah mencatatkan sejarah baru dalam pentadbiran negara itu di mana mereka merupakan wanita Muslim pertama yang dilantik untuk berkhidmat untuk Kongres Amerika Syarikat.

Rashida yang bertanding tanpa pencabar selepas memperoleh pencalonan Demokratik pada Ogos lalu memenangi di di Daerah Kongres ke-13 Michigan manakala Ilhan pula menewaskan calon Republikan, Jennifer Zielinik dan memenangi di Daerah Kongres ke-5 Minnesota.

Berikutan kemenangan itu, Rashida memuatnaik ucapan tahniah kepada Ilhan di atas kemenangannya dan memperakui sejarah yang tercipta.

Rashida yang dilahirkan oleh ibu bapa warganegara Palestin mula-mula mencipta sejarah pada tahun 2008 apabila beliau menjadi wanita Muslim pertama yang terpilih sebagai Wakil Negara.

Dari tahun 2009 hingga 2014, Rashida berkhidmat di Dewan Perwakilan Michigan di mana beliau membantu mendapatkan dana berjuta-juta dolar untuk menubuhkan klinik kesihatan percuma, menjalankan program "Meals on Wheels" untuk warga emas serta pembiayaan pendidikan sebelum dan selepas sekolah.

Beliau juga merupakan pengkritik Donald Trump yang tegar dan pernah dihalau keluar daripada majlis makan tengah hari di Detroit pada tahun 2016 selepas mengganggu penamaan calon (ketika itu masih belum jadi Presiden) berkenaan dasar-dasar dan layanan terhadap wanita pada masa lalu oleh Donald Trump.

Selepas memperoleh kemenangan utamanya pada Ogos lalu, Rashida bersumpah untuk melawan semula semua struktur perkauman dan penindasan yang perlu dirombak.

Beliau juga mengkritik Donald Trump di atas layanan kasar terhadap imigran di Amerika Syarikat.

Ilhan Omar, yang juga mencipta sejarah sebagai wanita Somali-Amerika pertama dilantik untuk Kongres, datang ke Amerika Syarikat lebih daripada 20 tahun yang lalu sebagai seorang pelarian.

Pada tahun 2016, beliau menjadi penggubal undang-undang dari kalangan Somalia-Amerika dan orang Islam yang pertama dilantik untuk berkhidmat di Dewan Perwakilan Minnesota.

Pada tahun 2019, Ilhan Omar menggantikan wakil Minnesota, Keith Ellison, yang merupakan orang Islam pertama yang dipilih untuk mewakili Kongres.

Ilhan akan menggantikan wakil lama iaitu John Conyers yang meletakkan jawatan pada Disember lalu di tengah-tengah tuduhan gangguan seksual ke atasnya.

Berikutan kemenangan ini, Rashida Tlaib sekali lagi menggunakan laman Twitter untuk mengucapkan terima kasih kepada para sukarelawan dan penyokongnya kerana "mempercayai kemungkinan pada ketika ini", merujuk kepada kemenangannya.


6 Kepercayaan Penyokong Teori 'Flat Earth' Yang Paling Popular

Anda adalah seorang yang anti individu 'flat earth'? Pernahkah anda membaca apa sebenarnya yang mereka percayai secara mendalam, sebelum mentertawakan pendapat mereka?

Pernahkah anda sekurang-kurangnya cuba memahami hujah dan logik di sebalik idea mereka yang bumi ini ada kemungkinan sebenarnya rata? Pasti tidak pernah kan. Janganlah begitu. Sesuatu pendapat itu sepatutnya diberikan perhatian sama rata kita, walau bagaimanapun karutnya pandangan itu berdasarkan pemahaman anda.

Oleh kerana itu, kami tuliskan artikel ringkas ini cuba menerangkan kepada anda apa sebenarnya kepercayaan yang dipegang individu bumi rata ini, supaya kita dapat lebih memahami pemikiran mereka.

Secara keseluruhannya, kita semua dah tahu ada yang percaya bumi ini rata. Tetapi apa pula penjelasan mereka dalam menerangkannya? Tahukah anda mereka percaya bumi ini bukan sekadar rata malahan dikelilingi oleh ais? Ais yang dikatakan berada di kutub utara dan kutub selatan itu sebenarnya menjadi dinding yang menghalang air laut daripada jatuh ke angkasa.

Mereka juga selalu dipersoalkan - sekiranya bumi ini rata, kenapa tak pernah ada orang sampai ke hujungnya? Apa jawapan mereka?

Anda pernah main permainan video Pac-Man? Bila anda melanggar sempadan dinding di sebelah kiri misalnya, anda akan muncul semula di bahagian sebelah kanan. Itu penjelasan mereka kenapa sehingga kini tak pernah ada individu pernah sampai ke hujung bumi. Teori itu mereka gelarkan dengan nama 'Infinite Earth' di mana bumi kita ini sebenarnya tidak ada penghujung.

Salah satu hujah atau persoalan yang popular, kerana dipopularkan oleh selebriti-selebriti terkenal seperti pemain bola keranjang terkenal Shaquille O'Neal, idea disebalik hujah ini kelihatan sangat logik - kenapa mata kita tidak dapat mengesan lengkungan horizon sekiranya bumi ini bulat?

Hujah ini turut sama diperkuatkan dengan 'bukti-bukti' di mana apabila seseorang berdiri pada kedudukan yang tinggi seperti semasa berada dalam kapal terbang atau di puncak gunung, kita hanya nampak garisan horizon yang rata - tidak melengkung.

Dengan mengambil kira kedudukan matahari dan bulan yang kelihatan terletak di atas bumi, individu yang memercayai bumi ini rata percaya matahari dan bulan sebenarnya mempunyai saiz yang serupa - dan yang lebih memeranjatkan, mereka percaya bahawa kedudukan kedua-duanya terletak hanya 4828km daripada permukaan bumi yang rata.

Bayangkan kipas siling dua bilah dengan matahari dan bulan adalah penghujung bilah, bumi digambarkan sebagai rata dengan paksi putaran matahari dan bulan pula dipercayai berada di kutub utara.

Salah satu hujah yang kerap disebutkan individu 'bumi rata' adalah berkenaan teori bagaimana kita manusia sepatutnya dapat merasai bumi ini sedang berputar. Ini kerana pada pandangan mereka, bumi yang berputar 1600km/j setiap masa sepatutnya akan menghasilkan impak yang dapat kita rasai. Ini juga menyokong teori mereka yang disebutkan dalam hujah nombor 3 di atas.

Mereka percaya bumi ini sebenarnya tidak berputar di atas paksinya malahan hanya statik. Oleh sebab itulah kita tidak merasai putarannya. Atas sebab yang sama jugalah semua objek yang ada pada permukaan bumi jatuh kembali ke tanah serta tidak boleh terapung melainkan ada daya yang menujahnya. Graviti tidak wujud kerana bumi ini rata, jadi semua objek akan jatuh kembali ke atas permukaan yang rata.

Kami tak mahu ulas panjang tentang kepercayaan ini, jadi kami terjemahkan saja pandangan mereka tentang satelit;

"Walaupun kita boleh melihat satelit di atas ketika langit gelap, kami memegang pendapat bahawa semua itu hanyalah satelit palsu yang sengaja diletakkan, bagi membodohkan mereka yang percaya!"

Yang terakhir, mengambil kira pengaruh daripada elemen-elemen agama orang zaman dahulu seperti orang Babylon, Sumeria, Mesir Purba dan Kristian lama - golongan 'flat earth' percaya bahawa bumi kita ini (yang rata) sebenarnya ditutupi oleh sebuah dom yang besar digelarkan sebagai 'firmament.'

Mengambil daripada kepercayaan berasaskan ajaran-ajaran yang terkandung dalam Bible, golongan 'flat earth' percaya bahawa di atas kita, di langit sana ada satu dom yang mempunyai bentuk fizikal keras dicipta oleh Tuhan untuk membahagikan di antara beberapa peringkat langit.

Di situlah bintang-bintang serta segala apa yang kita nampak di langit (yang semulajadi) ditempatkan.


9 Haiwan Yang Mempunyai Nyawa Paling Singkat Di Dunia

Seperti yang kita ketahui, terdapat pelbagai spesies haiwan dalam dunia haiwan yang kita kenali. Ada di antaranya dapat hidup berpuluh-puluh tahun lamanya, malah ada yang mencecah lebih dari 100 tahun. Namun, ada juga haiwan yang dicipta memiliki purata jangka hayat yang sangat pendek.

Ini kerana jangka hayat sesuatu haiwan itu adalah berbeza antara satu sama lain jika dibandingkan dengan manusia. Sebagai contoh, tujuh tahun umur manusia bersamaan dengan setahun umur kucing. Walaupun bagi sesetengah haiwan yang hanya hidup beberapa bulan ini dianggap singkat, ia mungkin bersamaan dengan umur seorang manusia dewasa. Berikut adalah senarai haiwan yang memiliki jangka hayat yang paling pendek di dunia.

Mosquitofish ialah sejenis ikan air tawar di mana spesies betina ikan ini boleh membesar sehingga 7 cam panjang, manakala jantan pula sehingga 4 cam panjang. Sama seperti namanya, ikan ini menjadikan larva nyamuk sebagai diet utamanya. Ikan mosquitofish ini mempunyai purata hidup selama 1.5 tahun dan paling lama ialah 3 tahun.

Ia banyak dijumpai di kawasan kolam air tawar yang cetek dan sering menghindari pemangsa yang lebih besar. Ikan ini banyak didapati tinggal di bahagian selatan Illinois dan Indiana serta seluruh sungai Mississipi. Ikan betina mosquitofish ini mengambil masa 30 untung matang manakala spesies jantannya pula memerlukan masa selama 60 hari.

Tikus rumah adalah haiwan paling banyak terdapat di dunia. Manusia juga sering menggunakan tikus rumah sebagai haiwan ternakan dan terdapat lebih 30 spesies tikus rumah yang dikenali sehingga hari ini.

Purata kehidupan seekor tikus rumah adalah selama 8 bulan sahaja. Kemungkinan besar mereka hidup kurang daripada setahun kerana faktor cuaca. Salah satu lagi sebab mereka mempunyai jangka hayat yang pendek kerana sering menjadi mangsa kepada kucing domestik.

Akan tetapi, seekor tikus rumah boleh hidup selama 3 tahun jika dijaga dalam keadaan yang baik dan sesuai. Tikus rumah yang paling lama direkodkan hidup adalah selama 1,819 hari.

Pepatung dikenal pasti telah muncul di bumi sekitar 300 juta tahun yang lalu. Kita sering melihat serangga ini di kebanyakan kawasan hijau dan lebih daripada 5000 spesies pepatung yang direkodkan wujud.

Pepatung merupakan salah satu haiwan dengan jangka hayat terpendek iaitu sekitar 8 hingga 12 minggu sahaja. Biasanya mereka dijumpai mati terbaring di atas lantai akibat faktor cuaca atau menjadi mangsa kepada pemangsa yang lain.

Serangga ini juga menghabiskan separuh daripada usianya di peringkat larva, tetapi setelah matang, mereka tidak dapat bertahan hidup kerana beberapa faktor luaran. Selain itu, apa yang menarik mengenai pepatung ialah mereka hidup sebagai nimfa (sejenis serangga melata) selama hampir empat tahun sebelum menjadi matang dan bertukar kepada kepompong seterusnya menjadi pepatung dewasa.

Lebah pekerja biasanya adalah lebah betina dan yang tidak mempunyai kemampuan pembiakan yang penuh seperti ratu lebah. Ia hanya boleh hidup selama beberapa minggu atau bulan sahaja bergantung kepada keadaan cuaca.

Sebagai tambahan, mereka akan mengekalkan suhu sebanyak 34.4 darjah selsius di dalam sarang untuk proses mengeram telur. Bergantung kepada keadaan luaran, lebah pekerja ini sama ada membawa masuk air masuk ke dalam sarang atau menjana haba badan untuk mengekalkan kehangatan sarang.

Tidak seperti semut, spesies lebah mempunyai ratu lebah yang mampu hidup sehingga 5 tahun lamanya. Kebanyakan lebah pekerja dilahirkan pada musim luruh dan akan hidup sehingga musim bunga yang berikutnya.

Keadaan haiwan ini agak ironik kerana kupu-kupu Monarch ini merupakan salah satu spesies kupu-kupu paling cantik tetapi hanya mempunyai purata jangka hayat selama enam minggu sahaja.

Kupu-kupu Monarch ini juga dianggap sebagai kupu-kupu paling terkenal di Amerika Utara dan mula ditemui sejak tahun 1871 di Australia dan New Zealand. Walaupun mempunyai jangka hayat yang pendek, "raja" kupu-kupu mempunyai kelebihan iaitu mampu terbang beribu-ribu kilometer sekiranya terbang pada arah yang betul ketika melakukan migrasi.

Kupu-kupu ini cenderung untuk berhijrah ke Mexico selepas menghabiskan musim panas atau musim sejuk untuk bertahan pada musim bunga lain di kawasan utara.

Lalat rumah adalah serangga yang paling kerap ditemui dalam sesebuah rumah dan diketahui wujud sejak ribuan tahun yang lalu. Namun begitu, lalat rumah diketahui mempunya jangka hayat yang pendek sahaja iaitu selama 4 minggu bagi seekor lalat yang sudah mencapai dewasa.

Mempunyai purata ukuran sebanyak 8mm, seekor lalat betina boleh menghasilkan lebih daripada 100 biji telur pada satu-satu masa di atas makanan buangan atau najis. Sepanjang hayat seekor lalat betina, ia mampu menghasilkan lebih daripada 500 biji telur.

Serangga paling umum ini boleh ditemui di mana sahaja di dunia dan mempunyai jumlah yang lebih kurang sama di setiap kawasan di dunia.

Semut Drone ini terdiri daripada semut jantan sahaja dalam koloninya. Mereka lahir daripada telur yang tidak disenyawakan. Semut Drone ini juga tidak seperti semut biasa dan mereka tidak melakukan sebarang tugasan untuk sarang mereka. mereka juga kelihatan seperti seekor penyengat berbanding dengan semut kerana mempunyai sayap.

Lebih dari 12,500 spesies semut Drone yang dikenal pasti sehingga kini dan dipercayai telah berevolusi lebih dari jutaan tahun daripada nenek moyangnya yang kelihatan seperti penyengat. Serangga ini juga boleh ditemui di hampir setiap pelusuk dunia kecuali Antarctica.

Spesis semut drone yang paling singkat jangka hayatnya dikenal pasti hidup hanya selama 3 minggu sahaja. Semut Drone ini merupakan salah satu kasta di dalam seluruh koloni semut yang membezakan di antara ratu, tentera dan pekerja. Ratu semut yang mengawal seluruh koloni mampu hidup selama 30 tahun lamanya dan kesemua semut pekerja dan semut tentera terdiri daripada semut betina.

Gastrotrich adalah haiwan seperti cacing mikroskopik yang terdapat di kawasan air tawar dan kawasan laut. Mempunyai saiz sekitar 3 mm panjang, ia hanya mempunyai jangka hayat selama tiga hari sahaja.

Mereka selalunya makan organisma hidup dan juga mati. Haiwan ini juga mempunyai tubuh yang sangat asas dan hanya terdiri daripada kepala, otak, usus, organ reproduktif dan deria.

Untuk penghasilan semula, Gastrotrich menggunakan struktur seperti tiub khas untuk melekat pada organisma lain ketika proses pembiakan. Telur haiwan ini akan menetas dalam masa kurang dari empat hari dalam keadaan persekitaran yang sempurna. Haiwan ini juga diketahui mampu bertahan di dalam kolam kering dan kawasan takungan air yang tidak mengalir.

Mayfly setakat ini dianggap sebagai haiwan paling singkat jangka hayatnya di dunia di mana ia hanya mampu hidup selama 24 jam sahaja. Serangga ini termasuk dalam kategori di bawah haiwan akuatik yang dan juga spesies pepatung.

Mayfly yang berada dalam bentuk separa sempurna biasanya hidup di kawasan akuatik di dalam air tawar yang bersih sepenuhnya. Pada dasarnya, Mayfly ini diiktiraf sebagai "nimfa". Terdapat kira-kira 3000 spesies yang diketahui di bawah Mayfly ini dan jangka hayat mereka adalah sekitar 30 minit hingga 24 jam sahaja.

Apa yang mengejutkan ialah haiwan ini tidak mempunyai bahagian mulut dan tujuan kehidupannya semata-mata untuk pembiakan sahaja. Spesies Mayfly Dolania Americana setakat ini dikenal pasti sebagai spesies yang mempunyai jangka hayat paling pendek iaitu hanya sekitar 5 minit sahaja.


8 Nilai Kehidupan Tidak Baik Yang Diterapkan Oleh Masyarakat Tanpa Kita Sedar

Ketika masih kanak-kanak, anda beranggapan bahawa anda akan berpeluang untuk melakukan apa sahaja yang diingini apabila meningkat dewasa.

Hakikatnya, rupa-rupanya semua orang di sekeliling berminat dengan kehidupan anda.

Makcik-makcik bawang mahukan anda menamatkan zaman bujang dengan cepat, rakan-rakan memberi nasihat untuk memulakan perniagaan anda sendiri manakala Apple mahukan anda untuk memiliki iPhone yang paling terkini.

Dan hampir setiap orang akan memberitahu bagaimana anda harus menjalani kehidupan hanya kerana semua orang melakukannya. Ini adalah masalah yang telah diajar oleh masyarakat moden yang kian memburuk dan akan membahayakan hidup sesetengah orang.

iluminasi.com kongsikan 8 nilai hidup songsang yang diterapkan oleh masyarakat moden tanpa kita sedari.

Sedar atau tidak masyarakat pada hari ini secara aktif menggalakkan kehidupan hanya untuk keseronokan yang harus diperoleh terutamanya melalui pembelian. Antaranya termasuklah membeli gajet baru, wangian yang trendy dan pakaian yang mengikut peredaran zaman.

Kejayaan pada hari ini lebih dilihat dari segi kebendaan dan jika anda tidak menggunakan barangan yang terkini, anda akan dianggap sebagai tak berjaya.

Dan ia dianggap sebagai tak mengapa jika anda membeli iPhone terbaru, anda perlu makan mi segera selama 6 bulan dan kereta mahal anda juga akan tersadai di rumah kerana tidak mampu untuk diservis.

Hari ini, ahli-ahli psikologi menekankan fenomena ini sebagai peniruan gaya hidup kumpulan lain.

Dengan kata lain, ini adalah percubaan untuk meniru kehidupan pelakon, penyanyi, selebriti, ahli perniagaan malah selebriti instagram (instafamous) yang mana mereka mempunyai wang yang cukup untuk mendapatkan apa-apa sahaja yang mereka inginkan.

Namun sudah tentu tak ramai yang mempunyai kekayaan seperti mereka ini atau gadis-gadis kampung tak mampu untuk membeli pakaian-pakaian yang serba mahal dan terkini, percutian di Maldives atau rawatan wajah di spa-spa yang mengecas anda ribuan ringgit bagi setiap sesi.

Masalah ini terletak pada hakikat bahawa golongan ini secara tak sedar berasa diri dan taraf hidup mereka lebih rendah daripada diva-diva atau selebriti instagram dan masalah ini akan membina satu masalah rendah di dalam diri sehingga ke hari tua.

Situasinya agak mudah, semakin cantik gambar yang anda muat naik di media sosial, kehidupan anda seolah-olah semakin baik dan berjaya dan hebat.

Sekurang-kurangnya itulah apa yang orang-orang yang tak mampu untuk bercuti ke luar negara atau makan di restoran yang mahal akan fikir.

Mereka percaya bahawa orang yang suka menunjukkan kehidupan mereka sedang membina ciri-ciri narsistik dalam diri, manakala pengujung akaun mereka mungkin mula menderita daripada penyakit iri hati dan bahkan mengalami kemurungan.

Sekiranya anda tidak penat, ia bermakna anda bukan seorang ibu yang baik. Itulah motto kehidupan ramai wanita yang baru menyesuaikan diri setelah mempunyai cahaya mata.

Ia lebih membahayakan terutama jika mereka suka untuk membaca majalah-majalah glamor yang mana banyak mencadangkan bagaimana cara untuk membesarkan anak-anak.

Walau bagaimanapun, ibu-ibu yang "sempurna" ini sering tidak mempunyai masa untuk diri mereka sendiri.

Pakar psikologi dan guru-guru berasa bimbang dengan hal ini dengan menekankan bahawa kerana ibu bapa hari ini terlalu mempunyai sifat melindungi, anak-anak generasi ini tidak akan dapat membuat keputusan secara bebas atau menumpukan perhatian kepada pelajaran mereka.

Selama bertahun-tahun, masyarakat kita telah membentuk idea bahawa seseorang yang tidak mempunyai pendidikan tinggi tergolong dalam "kasta yang lebih rendah" manakala mempunyai diploma atau ijazah secara automatik menjadikan mereka pakar yang sempurna mendapatkan pekerjaan di mana-mana syarikat.

Akibatnya, kita hampir kehilangan rasa hormat terhadap sesetengah pekerjaan. Jika ditanyakan kepada kanak-kanak atau golongan belia pada hari ini, hampir semua tak akan memberitahu bahawa mereka bercita-cita untuk menjadi tukang jahit, tukang masak atau juruelektrik.

Di samping itu, jika anda dilahirkan dalam keluarga doktor, anda akan dibentuk agar menjadi doktor dengan cara apa sekalipun, walaupun anda berminat dalam menjadi seorang pendandan rambut.

Ramai di antara kita pada hari ini tidak bersedia untuk cuba membina kerjaya secara perlahan-lahan dan mendapat reputasi sebagai pakar yang berpengalaman.

Kita diajar oleh masyarakat bahawa adalah lebih mudah untuk menghadiri ceramah atau kelas-kelas popular di mana mereka akan membincangkan tentang betapa teruknya jika anda bekerja di bawah seseorang. Mereka juga akan menasihati anda untuk berhenti bekerja untuk kejarkan kebebasan yang anda sepatutnya dapat.

Dan disebabkan oleh keinginan untuk berjaya dan menjadi kaya dengan pantas seperti yang dipandang masyarakat, kita tak akan pernah menjadi profesional dalam apa-apa perniagaan.

Mereka akan beralih dari satu perniagaan kepada perniagaan yang lain dengan harapan bahawa mereka akan berjaya menghasilkan pendapatan yang lumayan tanpa banyak pengalaman, yang mana tak akan berlaku.

Wanita moden kini berada dalam dilema di mana mereka berbelah bagi untuk memilih yang mana adalah betul mengenai kecantikan.

Dari satu sisi, kecantikan semulajadi adalah trend ketika ini dan ia hanya memerlukan sedikit sahaja alat solekan.

Sisi lain pula, dikatakan bahawa cantik itu bermakna anda sentiasa harus mengikut peredaran trend dan mampu memakai alat solek pada tahap artis solek profesional.

Disebabkan ini, semakin ramai wanita hari ini telah menidakkan "penjajahan minda" solekan, tak lagi malu dengan kecantikan semulajadi mereka dan menjimatkan masa berharga mereka dengan tidak menghabiskan berjam-jam di hadapan cermin.

Itulah sebabnya semakin ramai wanita telah menolak kezaliman solek akhir-akhir ini, tidak berasa malu tentang keindahan alam semula jadi mereka, dan menjimatkan masa berharga mereka dengan tidak menghabiskan berjam-jam di hadapan cermin.

Bayangkan jika anda tergelincir dan jatuh tepat di tengah-tengah jalan yang sibuk serta tangan anda tercedera. Cuba teka bagaimana reaksi mereka yang lalu-lalang di kawasan tersebut.

Biasanya, mereka hanya akan tidak mengendahkan anda atau lebih buruk, mengambil video anda. Dan jika ada yang membantu, individu tersebut akan dipandang dengan pandangan pelik daripada orang lain tertanya-tanya mengapa anda cuba untuk melibatkan diri.

Jika difikirkan, tiada tindakan yang lebih biasa melainkan dengan membantu orang yang berada dalam kesusahan, namun zaman bagi orang yang suka membantu sudah tamat dan diganti dengan trend orang yang tak peduli dengan persekitaran mereka.


7 Barang Dari Perang Dunia Kedua Yang Paling Mahal Pernah Terjual

Perang Dunia Kedua adalah yang terbesar dan diharapkan menjadi konflik berskala global yang terakhir akan pernah terjadi di Bumi. Ia merupakan peristiwa bersejarah yang telah membentuk dunia moden yang kita lihat pada hari ini.

Selain itu, artifak dari ketika zaman kacau bilau ini telah berkembang dari segi komersial.

Banyak barang yang terselamat dari Perang Dunia Kedua yang mana mungkin tidak mempunyai apa-apa nilai pada ketika itu, namun kini melonjak dengan begitu dahsyat sehinggakan mereka yang benar-benar kaya sahaja yang mampu memilikinya.

iluminasi.com kongsikan 7 barang yang terselamat dari Perang Dunia Kedua yang paling mahal pernah dijual.

Benito Mussolini adalah pemimpin Kerajaan Itali yang merupakan salah satu daripada kuasa Axis bersama Jerman dan Jepun. Apabila Benito Mussolini dipecat oleh pentadbirannya dan kemudiannya ditangkap pada tahun 1943, harta bendanya telah dirampas, di antaranya adalah pingat Perintah Keberanian.

Pingat itu terselamat dari perang dan dilelong oleh La Galerie Numismatique pada Mac 2012 untuk dengan harga RM513,000.

Penjualan ini telah membuktikan minat pengumpul barangan Perang Dunia Kedua yang semakin meningkat terhadap barangan yang pernah dimiliki oleh diktator Itali ini.

Ia merupakan satu fakta yang diketahui ramai bahawa Adolf Hitler merupakan seorang yang sangat peka apabila melibatkan keselamatannya.

Sehinggakan para pengawal malam yang menjaganya diberikan pistol Luger yang sangat "rare" dilengkapi dengan peluru yang boleh dikesan dan dipasang dengan lampu suluh untuk memastikan Hitler selamat pada waktu malam.

Salah satu daripada pistol Luger masih wujud sehingga kini dan muncul dalam satu acara lelongan di Rock Island pada tahun 2012. Ia terjual dengan harga RM672,000.

Walaupun Anne Frank lebih dikenali dengan buku diarinya yang mana ditemui selepas perang berakhir, namun karya-karya bertulis lain yang dihasilkannya juga sangat bernilai.

Sebelum pencerobohan Belanda pada tahun 1940, Anne Frank dan kakaknya telah berbalas surat dengan teman pena mereka yang berpangkalan di Iowa, Amerika Syarikat.

Surat-surat itu berjaya bertahan selama bertahun-tahun. Barang kenangan Anne Frank ini termasuk dua pucuk surat, poskad, dan dua gambar saiz pasport.

Surat-surat tersebut telah disahkan asli oleh pengarah Pusat Anne Frank di Amsterdam dan Galeri Swann berjaya mendapatkan surat-surat tersebut yang kemudiannya dilelong dengan harga RM692,000.

Mesin Enigma Cipher ini telah menyumbangkan bantuan yang sangat besar pihak kuasa Allied dalam mengubah gelombang perang terhadap Jerman.

Mesin pengintip ini membantu dalam menguraikan mesej rahsia tentera Jerman yang mana telah mendedahkan pergerakan pasukan mereka, pesanan, strategi dan maklumat penting yang lain.

Mesin Enigma ini telah dijual oleh Christies pada September 2011 dengan harga RM922,000 dan dilaporkan berada dalam keadaan baik dan masih berfungsi.

Mungkin meja ini kelihatan seperti tiada apa-apa makna bagi anda, namun ia termasuk dalam sejarah perang terbesar dalam sejarah manusia moden.

Meja ini adalah meja yang digunakan oleh Adolf Hitler untuk menandatangani Perjanjian Munich, sebuah perjanjian yang membawa kepada tercetusnya Perang Dunia Kedua.

Terdapat ukiran huruf awalan nama Hitler iaitu "AH" pada meja ini. Meja ini juga dihiasi dengan lambang Nazi yang terdiri daripada Swastika dan burung helang.

Pada tahun 1945, Leftenan ke-2 Jack McConn telah merampas meja ini dari pejabat Hilter di Munich dan perabot ini muncul dalam sebuah acara lelongan oleh Alexander Autographs pada Disember 2011.

Meja berusia lebih 70 tahun ini terjual dengan harga RM1.76 juta.

Kadang-kala, watak-watak yang tak penting dan tidak terkenal lah yang merisikokan diri mereka dalam bahaya yang sangat besar bagi mencapai kemenangan.

Dan itulah apa yang berlaku kepada Prebet Edward Kenna dari Batalion 2/4th Australia, yang telah hampir-hampir terbunuh hanya kerana beliau merisikokan diri untuk mengambil alih mesingan pihak Jepun ketika pertempuran di Wewak, New Guinea pada tahun 1945.

Walaupun berhadapan dengan tembakan bertubi-tubi, Prebet Edward berjaya membunuh kru mesingan Jepun dan akhirnya diberikan anugerah Pingat Victoria Cross.

Pingat ini kemudiannya dilelong oleh Spink & Son pada Julai 2011 dengan harga RM2.3 juta.

Kereta ini digunakan untuk membawa Adolf Hitler ke mana sahaja sebelum dan ketika Perang Dunia Kedua berlangsung. Untuk mengesan kereta klasik ini, proses penyelidikan yang sangat teliti dan kesabaran yang tinggi sangat diperlukan.

Selepas kajian yang mendalam mengenai gambar sejarah yang menghubungkan pemimpin Jerman dengan kenderaan ini, akhirnya Mercedes Benz 770k ini dikenalpasti sebagai milik Hitler.

Tak lama kemudian, pengedar kereta di Jerman, Michael Frohlich telah menjual kereta ini kepada bilionaire dari Rusia dengan harga mencecah RM41.7 juta.


5 Spesis Jerung Paling Pelik Dan "Rare" Di Dunia

Kebanyakan orang hanya boleh menamakan beberapa spesies jerung sahaja seperti jerung harimau putih dan mungkin ikan terbesar di lautan iaitu jerung paus.

Jerung datang dalam pelbagai bentuk dan saiz yang berbeza, dengan kira-kira 440 spesies di dunia pada hari ini. Dan bilangan itu terus berkembang, dengan spesies terbaru yang dinamakan "Genie's Dogfish," yang ditemui pada Julai 2018.

iluminasi.com kongsikan antara 5 spesis jerung yang paling pelik dan jarang ditemui di dunia setakat ini.

Jerung ini dinamakan bersempena sisiknya yang kasar dan seperti gigi, dikenali sebagai "dentikel". Ia meliputi badan dan dua sirip dorsal yang besar pada jerung ini.

Jerung yang sangat jarang ditemui ini bergerak dengan meluncur di sepanjang dasar laut dan kerap berhenti sambil berlegar-legar di atas permukaan berlumpur atau berpasir.

Kerana lebih memilih untuk tinggal hampir dengan dasar laut, spesis ini biasanya cenderung untuk hidup di kedalaman 60-660 meter.

Ia dipercayai menggunakan mekanisme sedutan untuk memakan makanan seperti moluska, krustasea, dan cacing polychaete. Jerung ini juga memakan kulit telur jerung lain.

Biasanya ditemui di Lautan Atlantik timur, spesis ini boleh ditemui di sepanjang hampir seluruh pantai barat Afrika dan Eropah serta Laut Mediterranean.

Oleh kerana peningkatan kekerapan dan kecekapan penjalaan di Mediterranean dan Atlantik timur laut dalam tempoh 50 tahun yang lalu, jerung ini telah sangat jarang ditemui di kebanyakan habitat endemik dan dianggap sangat terancam di beberapa kawasan.

Walaupun spesies ini tidak disasarkan secara spesifik oleh industri perikanan, namun ia sering diambil sebagai hasil sampingan dan digunakan untuk menghasilkan minyak, penggunaan manusia dan dijadikan makanan di ladang penternakan ikan.

Jerung Goblin jarang dilihat oleh manusia kerana spesis ini hidup sehingga 1,300 meter di bawah permukaan. Walau bagaimanapun, beberapa spesimen telah dikesan di sekitar kedalaman 40-60 meter.

Majoriti jerung goblin yang pernah ditangkap adalah dari pesisir pantai Jepun. Tetapi spesies ini dipercayai tersebar secara global, dengan populasi yang lebih besar tertumpu di perairan Jepun, New Zealand, Australia, Perancis, Portugal, Afrika Selatan, Surinam, dan AS.

Antara ciri-ciri yang paling menonjol pada jerung ini adalah muncungnya yang panjang tetapi rata dan gigi yang tersangat tajam. Muncungnya juga dipenuhi dengan reseptor sensitif elektro kecil yang mampu mengesan medan elektrik.

Jerung Goblin mempunyai kulit yang lutsinar, yang membolehkan darah dalam kapilarinya kelihatan, dengan warna kulit yang unik dari merah jambu ke kelabu kepada merah jambu bubblegum.

Walaupun penampilannya yang luar biasa, ciri-ciri yang sangat aneh pada jerung goblin adalah rahangnya.

Mulut manusia biasa boleh terbuka kira-kira 50 darjah sementara jerung ini dengan mudah boleh membuka mulut seluas 111 darjah. Rahang jeruji goblin boleh menyerang pada kelajuan 3.1 meter sesaat ketika mangsa berada dalam jangkauan.

Jerung Frilled adalah salah satu spesies jerung paling awal yang masih hidup pada masa kini. Ia dipercayai telah menyebabkan penampakan beberapa "ular laut" kerana penampilannya menyerupai ular, mempunyai badan panjang dan sirip kecil.

Jerung ini dinamakan sempena enam pasang insang yang bertemu di bawah kerongkongannya dan menghasilkan kolar yang berliku-liku.

Tetapi ciri paling unik pada jerung ini adalah rahangnya, yang mengandungi 300 gigi kecil bercabang tiga yang tersusun dalam 25 baris.

Walaupun biasanya jerung ini didapati sangat jauh di bawah permukaan, ia juga telah sering berada di kedalaman antara 50-200 meter di mana spesis ini memakan sotong dan pelbagai jenis ikan, termasuk jerung lain.

Bentuk mulut dan badan jerung ini telah menyebabkan ahli sains percaya bahawa spesis ini boleh memakan mangsa lebih daripada 50% s daripada panjang badan sendiri.

Spesis ini boleh ditemui di perairan Scotland, Ireland, Australia, New Zealand, Jepun, California, Chile, Namibia, dan Norway. Terdapat juga penampakan yang tidak disahkan di Lautan Hindi.

Oleh kerana tempoh kehamilan yang panjang dan pengeluaran reproduktif yang rendah, spesis jerung ini mungkin terancam. Daging jerung ini digunakan sebagai makanan ikan, dimakan oleh manusia atau dibuang.

Setakat ini, sangat sedikit diketahui tentang saiz populasi global jerung ini.

Walaupun jarang membesar lebih daripada 50 sentimeter, ikan jerung cookiecutter yang berbentuk seperti curut ini adalah salah satu pemangsa yang paling berani di Bumi.

Bahagian atasnya berwarna coklat dan bahagian bawah berwarna cerah, yang bercahaya untuk menarik ikan-ikan lain. Namun, tidak seperti kebanyakan pemangsa, jerung ini tidak membunuh mangsa mereka.

Jerung cookiecutter menggunakan kelajuan dan pergerakan ikan lain terhadap mereka dan dengan pantas bertukar untuk membuat satu gigitan sebesar bola golf terhadap mangsanya.

Teknik memakan cara ini membolehkan jerung cookiecutter menewaskan makhluk yang lebih besar daripada dirinya sendiri, termasuk anjing laut, ikan paus, dan jerung lain.

Parut-parut jelas yang ditinggalkan oleh gigi jerung ini membolehkan para saintis mengenal pasti jenis diet jerung ini. Terdapat laporan mengenai jerung ini di mana ia meninggalkan tanda kawah di kubah sonar kapal selam nuklear.

Jerung Cookiecutter biasanya menghabiskan waktu siang sekitar 1,000 meter di bawah permukaan dan bermigrasi ke atas untuk memburu pada waktu malam.

Aktiviti manusia dipercayai mempunyai sedikit kesan terhadap spesies yang sukar ditemui ini. Ia boleh ditemui di beberapa tempat, dilaporkan di selatan Brazil, Tanjung Verde, Guinea, Angola, Afrika Selatan, Mauritius, New Guinea, New Zealand, Jepun, Hawaii, Australia, dan Bahamas.

Selama bertahun-tahun, jerung cookiecutter dianggap tidak berbahaya kepada manusia kerana saiz dan habitatnya yang kecil.

Namun, berlaku serangan pertama terhadap manusia yang didokumentasikan di Hawaii pada tahun 2009. Kira-kira 90 minit selepas matahari terbenam, salah satu jerung itu menggigit kaki seorang perenang.

Jerung Greenland adalah antara salah satu spesies jerung terbesar di dunia, di mana saiznya mampu mencapai panjang 6.5 meter dan berat 900 kilogram. Walau bagaimanapun, siripnya agak kecil berbanding saiznya.

Rahang atas jerung ini mempunyai gigi yang langsing dan runcing, sementara bahagian bawahnya terdiri daripada gigi yang lebih besar dan licin. Spesis ini mempunyai beberapa variasi warna termasuk kelabu, ungu, coklat dan hitam.

Walaupun jerung Greenland kadang-kala dimakan oleh pemburu suku Inuit, namun kulit jerung adalah toksik kepada kebanyakan haiwan lain, termasuk anjing.

Apabila diberi makan jerung mentah, anjing tersebut menjadi seperti mabuk. Majoriti jerung Greenland adalah buta disebabkan parasit cacing yang melekat pada mata ikan jerung ini.

Namun begitu, jerung ini hidup dalam kegelapan dan di bawah ais air sejuk yang membeku di mana mata yang buta tidak memberi banyak perbezaan.

Dengan bantuan deria bau mereka yang sangat tajam, jerung Greenland mudah untuk mencari makanan. Bangkai jerung narwhals dan belugas adalah di antara makanan kegemaran jerung ini, tetapi juga menikmati anjing laut, singa laut, salmon, halibut, dan ikan hering.

Jangka hayat spesis ini adalah lebih menarik. Mata jerung ini mengandungi tisu yang lutsinar dan tak aktis secara metabolik, yang menghasilkan lapisan baru sepanjang hidup.

Analisis tisu terhadap 28 jerung Greenland yang ditangkap sebagai telah mendedahkan spesis ini sebagai vertebrata yang hidup paling lama di Bumi.

Dianggarkan jangka hayat bagi spesis ini yang paling tua adalah 392 tahun. Namun ketepatan mungkin berbeza sebanyak 120 tahun, membuatkan jangka hayat minimum adalah 272 tahun dan maksimum adalah 512 tahun.

Jerung Greenland kebanyakannya tinggal di sepanjang pantai negara-negara seperti Kanada, Norway, Iceland, Ireland, UK, dan sudah tentu di Greenland.

Para saintis cuba mencari sebab di sebalik kehidupan panjang jerung Greenland dan apa yang dapat menentukan jangka hayat spesies lain, termasuk manusia.